ועדת הפנים והגנת הסביבה, כנסת 24, פרוטוקול מספר 73, 2021-12-15 09:00

וליד טאהא: בוקר טוב לאלה שנמצאים באולם ולאלה שנמצאים בזום.

וליד טאהא: אנחנו מתחילים דיון שני בנושא הצעת חוק התכנון והבנייה (תיקון מס' 128 והוראת שעה), התשפ"ב-2021 (מ/1457).

וליד טאהא: במילים יותר פשוטות: חריש.

וליד טאהא: עשינו כבר דיון ראשון, והתגלו הרבה מאוד ליקויים בתפקוד הוועדה בקדנציה שהסתיימה והייתה אמורה להיות אחרונה.

וליד טאהא: הערנו הערות, ביקשנו תיקונים.

וליד טאהא: גם בנוסח החוק ביקשנו להכניס מסמכים שאולי יבטיחו תפקוד יותר מקצועי והולם של הוועדה.

וליד טאהא: אני רוצה להתחיל היום את הדיון עם אילן טייכמן ממשרד השיכון, בבקשה.

אילן טייכמן: בוקר טוב, אדוני היושב ראש, בעקבות הדיון והחלטת הוועדה לפני שלושה שבועות קידמנו שני דברים: אחד, מענה לנושא של החלטות הוועדה ומסמכי הוועדה והכנסתם למערכת של מינהל התכנון הזמין.

אילן טייכמן: חלק מהמסמכים היו שם גם קודם, חלק נעדרו מתכנון זמין והם שם.

אילן טייכמן: אני אציין בשולי הדבר הזה שכל המסמכים או כמעט כולם היו באתר הוועדה המיוחדת, זה לא שהם נעדרו לחלוטין.

אילן טייכמן: אבל הם לא היו בתכנון זמין בחלקם, ועכשיו הם בוועדה וגם בתכנון זמין.

אילן טייכמן: זה היה פן אחד כמענה להחלטת הוועדה.

אילן טייכמן: הנושא השני היה מיפוי סוגיות שונות ומענה לסוגיות שונות שעלו בדיון ועברו לידי ועדת הפנים שנותנות את המענה לנושאים השונים.

אילן טייכמן: אם אתה רוצה אני יכול להתייחס לזה.

וליד טאהא: תתייחס לכל מה שאתה רוצה.

אילן טייכמן: עיקרי הדברים: הארכת הוועדה המיוחדת בשנתיים נוספות הוא לאפשר לוועדה המיוחדת יכולת לתת מענה לתכנון העירוני של חריש ולשינויים תכנוניים - -

וליד טאהא: ועדה מיוחדת בסמכות ועדה מחוזית.

וליד טאהא: כך שכולם יבינו מה זה ועדה מיוחדת.

אילן טייכמן: ההארכה תאפשר לוועדה המיוחדת לדון ולקבל החלטות לגבי תכניות ותכנון בתוך העיר חריש בשנתיים הנוספות, לא בשטחים שלא תוכננו עד כה.

אילן טייכמן: הנושא הזה מקובל עלינו בהחלט, וזאת המטרה.

וליד טאהא: זאת אומרת כל הערה לגבי תכנון מחוץ לתחום חריש אפשר להעביר לסמכות הוועדה המחוזית הקיימת.

אילן טייכמן: האפשרות היחידה מעבר לגבולות התכנון של הוועדה מיוחדת בתכנון של תכניות שכבר אושרו - -

וליד טאהא: תכניות שכבר אושרו ממה שיש לתכנן בפנים הבנו.

וליד טאהא: אבל מעבר לזה אנחנו מסכימים וזה ייכנס גם כסעיף.

וליד טאהא: מעבר לזה זה בתחום סמכותה של הוועדה המחוזית.

אילן טייכמן: אכן.

וליד טאהא: המחוזית.

וליד טאהא: לא המחוזית-מקומית של חריש.

אילן טייכמן: וזה כבר מופיע בהצעת החוק כמו שהיא עכשיו.

אורית סטרוק: תכניות בתוך חריש?

אילן טייכמן: תכניות בתוך חריש בסמכות ועדה מיוחדת; תכניות במקומות שלא תוכננו עד כה - -

אורית סטרוק: בתוך חריש?

וליד טאהא: בתוך חריש זה בסמכות ועדת חריש; מעבר לחריש זה בסמכות הוועדה המחוזית.

אורית סטרוק: בגבולות של חריש זה בוועדה המחוזית.

וליד טאהא: מעבר לתחום חריש זה בסמכות הוועדה המחוזית.

אורית סטרוק: כל מה שבתוך הגבולות של חריש?

וליד טאהא: ברור.

וליד טאהא: בתוך חריש זה בסמכות של חריש.

וליד טאהא: מה לא ברור?

וליד טאהא: זה היה כל כך ברור.

מופיד מרעי: אפשר שאלה להבהרה?

וליד טאהא: כן.

מופיד מרעי: כשאתה אומר בתוך גבולות חריש אתה מתכוון לגבולות תחום הבנייה או תחום השיפוט של חריש?

אילן טייכמן: לא תחום השיפוט.

אילן טייכמן: זאת הצעת החוק - -

מופיד מרעי: אז תדייקו.

אילן טייכמן: - - הוועדה תוכל לדון בתחום התכניות המאושרות של חריש.

מופיד מרעי: בתחום התכנית הכוללת.

מופיד מרעי: בתחום הקו הכחול של חריש, לא מעבר לכך.

אילן טייכמן: אני אציין שבתחום הוועדה המיוחדת יש שטחים שלא תוכננו.

אילן טייכמן: הם בתוך הוועדה המיוחדת, הם בתוך גבול השיפוט של חריש.

אילן טייכמן: שם אי אפשר יהיה לקדם תכניות בסמכויות ועדה מיוחדת.

אילן טייכמן: אפשר יהיה לקדם תכניות בסמכות ועדה מחוזית חיפה.

אורית סטרוק: זה לפי הנוסח החדש, זה לא היה קודם.

אורית סטרוק: אני מנסה לדייק את זה.

וליד טאהא: מה לדייק?

אורית סטרוק: אני מנסה לדייק – וזה מה שהוא ענה לי עכשיו, אם אני לא טועה – שבתוך הקו הכחול של חריש זה הוועדה המיוחדת, אבל מחוץ לקו הכחול, עדיין בתוך הגבולות של חריש, יש אזורים שכבר לא יהיו של הוועדה המיוחדת, לפי הנוסח החדש.

אורית סטרוק: נכון?

אילן טייכמן: אני רוצה שזה יהיה ברור: סמכות הוועדה המיוחדת בשנתיים הבאות תהיה בתחום התכניות המאושרות של חריש.

שרון רופא אופיר: זאת אומרת לא תהיה להם סמכות לדון בתכניות חדשות.

קריאה: בדיוק.

אילן טייכמן: לא, לשנות תכניות מאושרות – כן.

אילן טייכמן: בשטח שלא תוכנן – לא.

שרון רופא אופיר: בוא נעשה את זה בעברית פשוטה בלי פלפולים: התכניות שאושרו יוכלו לשנות אותם, לשחק איתם, לדון בהם - -

אילן טייכמן: נכון מאוד.

שרון רופא אופיר: חדשות – לא.

אילן טייכמן: נכון.

שרון רופא אופיר: החדשות יהיו בוועדה המחוזית של חיפה.

אילן טייכמן: חדשות בשטח שעוד לא תוכנן.

שרון רופא אופיר: במחוזית חיפה.

אילן טייכמן: נכון.

אורית סטרוק: זה השינוי שהוכנס כעת.

וליד טאהא: זה לא שינוי.

וליד טאהא: הבעיה הייתה שהתכניות המדוברות לא היו באתר.

וליד טאהא: אף אחד לא ידע על מה הם מדברים.

וליד טאהא: אז מה ביקשנו?

וליד טאהא: ביקשנו עבודה מקצועית, שכל התכניות שדיברו עליהן בעלמא יהיו באתרים כדי שאנשים יראו אותן ויידעו על מה מדברים.

וליד טאהא: על כן אולי גם את עצמך התבלבלת קצת.

קריאה: אדוני היושב-ראש, אולי אילן יציג את התכנית המאושרת של חריש?

וליד טאהא: יש לך את זה במצגת?

אילן טייכמן: אין לי כאן מצגת.

אילן טייכמן: החומר נמצא אצלכם.

וליד טאהא: זה גם נמצא באתר מינהל התכנון ובאתר הוועדה.

וליד טאהא: רק לומר לכל המשתתפים שהפרוטוקול לא מכיר אתכם, ולפעמים גם לא אותי.

וליד טאהא: אז אם לא מזדהים אז סתם אמרת מילים.

וליד טאהא: אף אחד לא ידע מי אמר מה.

וליד טאהא: כשאומרים משהו צריך להזדהות לפרוטוקול כי צריך לעזור לאלה שעובדים על הפרוטוקול.

וליד טאהא: אילן, בבקשה.

אילן טייכמן: זאת הסוגיה המהותית איפה מתכננים.

אילן טייכמן: עלו סוגיות נוספות שלא קשורות לוועדה המיוחדת אבל הן עלו ואני אתייחס אליהן.

אילן טייכמן: ההתייחסות עברה בצורה מסודרת לוועדת הפנים, כמובן.

אילן טייכמן: האחת, לגבי הנושא של תכנון מסילת הרכבת במרחב של חריש.

וליד טאהא: יש לך מסילת הרכבת, יש לך המכסה של החורשות, היערות.

וליד טאהא: עלתה גם הסוגיה של הניקוז והשיטפונות שיש בסביבה.

אילן טייכמן: אני אתייחס לכל זה.

קריאה: שיטפונות מי נגר, קוראים לזה.

שרון רופא אופיר: מה זה משנה כרגע איך קוראים לזה.

וליד טאהא: אנחנו פחות מקצועיים בשפה.

אילן טייכמן: הנושא של הרכבת מתוכנן על-ידי חברת נתיבי ישראל.

אילן טייכמן: לא על-ידי הוועדה המיוחדת וגם לא על-ידי משרד הבינוי והשיכון.

אילן טייכמן: יש לנו בהחלט עמדה – אנחנו חושבים שהרכבת צריכה לעבור דרך חריש.

אילן טייכמן: זאת תחנת רכבת שתשרת עיר, זאת גם המדיניות המוצהרת שהתקבלה בעבר על-ידי משרד התחבורה או על-ידי המועצה הארצית.

אילן טייכמן: לדעתנו, זה נכון שעיר בגודל של חריש תשורת על-ידי רכבת, במיוחד אם כשהיא עוברת סמוך.

אילן טייכמן: אבל זה לא קשור לוועדה המיוחדת.

אילן טייכמן: ההחלטה הזאת תתקבל בפורומים אחרים, היא מטופלת על-ידי ועדות ארציות כמו מועצה ארצית, ות"ל ולא על-ידי ועדה מיוחדת.

אילן טייכמן: ועדה מיוחדת לא מעורבת בנושא.

וליד טאהא: זה גם עיקרון נכון גם לסביבה.

וליד טאהא: גם עיר בגודלה של אום-אל-פאחם גם צריך לשרת במסילת רכבת.

וליד טאהא: היום היא מונה 70,000-60,000 תושבים.

וליד טאהא: אז אנחנו תמיד מדברים על הנושא, אז העיקרון נכון לכולם.

וליד טאהא: אתה מסכים, אילן, נכון?

וליד טאהא: קשה לך לומר?

אילן טייכמן: לא, לא.

וליד טאהא: אז תגיד.

אילן טייכמן: אם הייתי משרד התחבורה היה לי יותר קל.

אילן טייכמן: צריך לשרת כל עיר בתחבורה ציבורית.

אילן טייכמן: חד-משמעית.

וליד טאהא: אפילו בני מסכים בשתיקה.

שרון רופא אופיר: - - - מסילת רכבת.

וליד טאהא: עדיין אין.

אילן טייכמן: זה לגבי הנושא של מסילה.

אילן טייכמן: בנושא תעסוקה עלו כאן בדיון הקודם נתונים של מיליון מטר וכדומה.

אילן טייכמן: צריך להבהיר – אני בדקתי - -

וליד טאהא: כנראה, יהיה חצי מיליון.

אילן טייכמן: הרי אמרתי את הדברים גם בדיון הקודם, שאנחנו בסדר גודל של 500,000 בבדיקה מדויקת של כל התכניות של חריש.

אילן טייכמן: אנחנו בדיוק ב-471,000 מטר שטחי תעסוקה בחריש.

וליד טאהא: השאלה אם המכסה הזאת שלאף אחד אין בעיה שתהיה בחריש, לא תבוא על חשבון המכסה הכללית של האזור.

אילן טייכמן: בדקתי גם מה קורה באזור כי זה היה מעניין.

אילן טייכמן: הסתכלתי רק על שלוש תכניות ותמ"ליות.

אילן טייכמן: משרד הבינוי והשיכון מקדם בוואדי ערה הרבה מאוד תכניות.

וליד טאהא: אבל בממדים הרבה פחות מחצי מיליון מטר.

אילן טייכמן: הסתכלתי על שתי תכניות ותמ"ל באום-אל-פאחם ותכנית ותמ"ל בערערה, ואנחנו נמצאים שם בהיקף של מעל 650,000 - -

וליד טאהא: בשניהם.

אילן טייכמן: בשלושת התכניות, בשני היישובים – באום-אל-פאחם וערערה.

אילן טייכמן: זה רק תכניות ותמ"ל בסדר גודל של 650,000-600,000 מטר שטחי תעסוקה.

אילן טייכמן: חריש בוודאי לא באה על חשבון האזור.

אילן טייכמן: כל מי שגדל ראוי לקבל שטחי תעסוקה ואת ההזדמנות לפתח.

אילן טייכמן: זה חיוני לכלכלות העירוניות גם של חריש, גם של ערערה ושל אום-אל-פאחם וכל היישובים האחרים באזור.

אילן טייכמן: זה לא אחד על חשבון השני.

תומר רוזנר: מה זה תכנית 3ח שמופיעה באתר הוועדה?

תומר רוזנר: בכמה מטר מדובר שם?

אילן טייכמן: 3ח זאת לא תכנית שקיימת כרגע.

תומר רוזנר: אנחנו יודעים שהיא לא קיימת.

אילן טייכמן: אני רוצה להסביר.

אילן טייכמן: הדברים נקטעים וקשה להעביר את המידע.

אילן טייכמן: חריש 3 זאת תכנית מתאר שהסתכלנו עליה בראייה גדולה הרבה יותר שתואמת את גבולות השיפוט של חריש.

אילן טייכמן: אנחנו לא עוסקים בעניין הזה היום, אנחנו לא מקדמים אותה.

אילן טייכמן: המטרה שלנו שחריש 3 תקודם בשנתיים הקרובות בתוך הוועדה המיוחדת.

אילן טייכמן: לכן אין שום רלוונטיות לעניין הזה.

אילן טייכמן: זאת גם עיר בגודל אחר.

קריאה: לא עונה.

אילן טייכמן: אני עונה לגמרי.

אילן טייכמן: חריש 3 זאת תכנית הרבה יותר גדולה, ואנחנו לא מקדמים אותה, ואין לה שום רלוונטיות לוועדה המיוחדת.

אילן טייכמן: אם היא תקודם זאת לא ועדה מיוחדת.

אילן טייכמן: בתוך הוועדה המיוחדת אנחנו בתוך המסגרת של הוועדה המיוחדת, ושם יש פחות מחצי מיליון מטר של שטחי תעסוקה.

אילן טייכמן: זה תעסוקה על הנייר, שיהיה ברור, זאת לא תעסוקה ממומשת.

אילן טייכמן: לחריש היום יש בפועל הרבה פחות, אפילו מעט מאוד.

תומר רוזנר: אבל כשאתה מוסר לוועדה נתונים אתה צריך למסור את הנתונים המלאים.

תומר רוזנר: בימים האחרונים חתמה שרת הפנים על שינוי גבולות השיפוט של חריש, בין השאר באזור הצפוני של חריש.

תומר רוזנר: זה מיועד לשטחי תעסוקה.

תומר רוזנר: יכול להיות שהוועדה המיוחדת היא לא זאת שתכנן אותם, אבל ועדת הפנים רוצה לדעת את התמונה הכוללת ולא מקטעים.

תומר רוזנר: אז כשאתם מדברים על שטחי תעסוקה תדברו על כל השטחים שמדברים על חריש.

אילן טייכמן: כשמדברים על כל השטחים של חריש ואתה שואל על תכנון אני אומר:

אילן טייכמן: עסקנו בעניין הזה, עצרנו את הנושא הזה, אנחנו לא מקדמים עכשיו את האזור הגדול.

אילן טייכמן: אגב, זאת לא רק תעסוקה, זה גם מגורים וגם דברים אחרים.

אילן טייכמן: עצרנו את הדבר הזה, אנחנו לא מקדמים.

אילן טייכמן: המטרה שלנו בשנתיים הקרובות היא להתמקד בתוך גבולות הוועדה המיוחדת ולקדם תכנית.

אילן טייכמן: אני רוצה להדגיש: היום חריש חסרה.

אילן טייכמן: יש לה שתי תכניות מתאריות אבל במתכונת הישנה לפני כעשור.

אילן טייכמן: המטרה שלנו להכין תכנית מתאר כוללנית שתאפשר בבוא העת כשתקום ועדה מקומית חריש סמכויות מוגדלות כפי שהחוק מאפשר לוועדה מקומית, ולאפשר לה את היכולת להתנהל בצורה מסודרת.

אילן טייכמן: היום זה חסר לה, ולכן ההתמקדות שלנו היא דווקא בתוך גבולות הוועדה ולא מעבר לזה.

אילן טייכמן: אין נייר, אין תכנית, אין חלופות, אין שום דבר מעבר לגבולות של הוועדה המיוחדת.

אילן טייכמן: אני רוצה שהנושא הזה יהיה מאוד ברור.

אילן טייכמן: אני מדגיש את זה ואומר את זה כאן.

אורית סטרוק: אני רוצה לנסות להבין את השיח הזה.

אורית סטרוק: תומר, מה מפריע לך שהגדילו את התחום של חריש, שתחמו אותה בצפון - - -

וליד טאהא: למה את חושבת שהוא שאל כי מפריע לו?

תומר רוזנר: אני ממש לא מביע עמדה לגבי זה.

וליד טאהא: למה את חושבת שהוא שאל כי מפריע לו?

אוסאמה סעדי: חשוב שנדע את כל התמונה, אדוני היושב-ראש.

תומר רוזנר: בשיח שצריך להיות לפני הוועדה צריכה להיות התמונה הגדולה.

אוסאמה סעדי: חשוב מאוד שנדע את התמונה.

וליד טאהא: יכול להיות שלא בכל המקרים צריך לדעת את כל התמונה.

וליד טאהא: זאת הכוונה, חברת הכנסת סטרוק?

אורית סטרוק: הפוך.

אורית סטרוק: אני מאוד רוצה להבין את התמונה, עוד יותר ממך.

וליד טאהא: עוד יותר מתומר, את אומרת.

שרון רופא אופיר: אז את צריכה לברך.

אוסאמה סעדי: זה מה שאמר תומר.

וליד טאהא: אבל היא רוצה להבין עוד יותר מתומר.

אוסאמה סעדי: הם היו צריכים לפתוח בזה.

אורית סטרוק: אני רוצה להבין את השיח הזה שבמסגרתו כאילו – ככה זה נשמע – אילן מואשם - -

וליד טאהא: א', זה לא נכון – אילן לא מואשם, ואל תביאי את הדיון לנקודה הלא עניינית.

וליד טאהא: הוא עונה על שאלות ענייניות שקשורות לנושא תכנון ובנייה, שקשורות לתכניות שהוגשו או לא הוגשו, שקשורות להחלטות שהתקבלו.

וליד טאהא: תוך כדי הדיון על חריש התקבלה החלטת גבולות.

וליד טאהא: הוא צודק.

וליד טאהא: אז מותר לברר ולשאול, זה בסדר, לא קרה כלום.

אורית סטרוק: אני בעד.

וליד טאהא: אל תלכי למקומות לא רלוונטיים.

אורית סטרוק: אדוני היושב-ראש, מותר לברר?

וליד טאהא: מותר לברר אבל לא מותר להטיל ספק.

וליד טאהא: היועץ המשפטי של הוועדה רשאי לשאול, לברר, לבחוש, לחפור.

וליד טאהא: הוא חופשי לעשות זאת, ואת לא רשאית לערער על הכוונות שלו.

אורית סטרוק: אני לא ערערתי על הכוונות שלו.

וליד טאהא: לא ערערת?

אורית סטרוק: ממש לא.

וליד טאהא: מהמעט שאני מבין הבנתי שערערת.

אורית סטרוק: אז אני עם המעט שאני מבינה, אם מותר לו לשאול אז גם לי, שאני במקרה חברת כנסת - -

וליד טאהא: אז תבקשי ממני רשות דיבור ואני אתן לך לשאול.

וליד טאהא: בסדר?

וליד טאהא: תודה.

וליד טאהא: אילן, תמשיך.

אורית סטרוק: אבל אני רוצה - -

וליד טאהא: סיימנו את הוויכוח הזה.

אורית סטרוק: אתה מנסה לסתום לי את הפה?

וליד טאהא: עוד פעם חזרנו ל"תסתום לי את הפה"?

אורית סטרוק: לתומר מותר לשאול ולי לא?

וליד טאהא: הפה שלך מדבר כשבא לא, לא כשנותנים לו.

וליד טאהא: תחכי בסבלנות.

וליד טאהא: הוא יסיים לדבר, תקבלי גם את הזכות שלך לדבר.

וליד טאהא: זה הנוהל.

וליד טאהא: את מכירה אותו.

וליד טאהא: אם את רוצה לעשות סרט אחר, בבקשה.

אורית סטרוק: אני רוצה להבין את השיח שהיה כאן.

וליד טאהא: חברת הכנסת, כשאני אתן לך זכות דיבור תביני את השיח שאת רוצה.

וליד טאהא: בינתיים תני לו לסיים.

אילן טייכמן: עלו כאן שני נושאים נוספים עכשיו.

אילן טייכמן: הם לא היו בהחלטות של הוועדה ולא התבקשנו להתייחס אליהם אבל אני אתייחס אליהם כי הם עלו כאן עכשיו: נושא אחד היה נושא של עצים ופגיעה בשטחי יער.

אילן טייכמן: מכיוון שאנחנו בתוך תחומי הוועדה המיוחדת, בתוך תחומי התכנון המאושרים של הוועדה המיוחדת ממילא אין - -

וליד טאהא: אבל החורשות מגיעות עד לעוד יישובים, ואני הבנתי שיש מכסה שאם חריש תשתמש בכולה אז השאר לא יוכלו להשתמש בה ביום מהימים.

אילן טייכמן: אני לא רוצה להיכנס לזה.

אילן טייכמן: זאת סוגיה שלא קשורה בכלל לוועדה המיוחדת.

וליד טאהא: הניצול של הדבר הזה קשור לוועדה.

וליד טאהא: כי אם ניצלת את כל המכסה של האזור אז "הלך עליהם".

וליד טאהא: רוצים לברר שהניצול של הדבר הזה לא יבוא על חשבון אחרים.

אילן טייכמן: אין פה שום ניצול - -

וליד טאהא: בסדר, נברר.

וליד טאהא: זה צריך להיות גם בנוסח.

אילן טייכמן: אין כאן שום ניצול.

אילן טייכמן: הדברים האלה נבחנים היטב במסגרת של מועצה ארצית.

וליד טאהא: אוקיי, בסדר.

וליד טאהא: אז אם יש מישהו שצריך לתת על זה תשובה הוא גם מוזמן להתארגן לתת תשובה על זה.

וליד טאהא: הכול בסדר.

שרון רופא אופיר: אני יכולה לשאול?

וליד טאהא: תני לו לסיים.

שרון רופא אופיר: כשהוא יסיים אני רוצה לשאול.

וליד טאהא: בסדר.

אילן טייכמן: הערה נוספת בנוגע לניקוז חריש.

אילן טייכמן: חריש עובדת בתיאום עם רשות הניקוז האזורית, כולל העברת סכומי כסף נכבדים מאוד כדי לתת מענים לבעיות במרחב הניקוז של חריש והאזור.

וליד טאהא: אנחנו יודעים שיש היום בעיות של ניקוז.

וליד טאהא: יש כאלה שסובלים מזה לא מעט.

אילן טייכמן: אנחנו אכן פועלים בעניין ונותנים את המענים הכספיים כדי שיהיו פרויקטים שייתנו מענה לבעיות.

וליד טאהא: מתי?

וליד טאהא: כי צריך לעשות את זה.

אילן טייכמן: סכומים כבר עברו על-פי סיכומים.

וליד טאהא: עכשיו עובדים על זה?

וליד טאהא: כי עכשיו אנחנו בחורף.

אילן טייכמן: רשות ניקוז אמורה לעבוד על הדברים.

אילן טייכמן: הם קיבלו את המימון.

שרון רופא אופיר: אמורה או עובדת?

אילן טייכמן: אני רוצה להדגיש דבר אחד שחשוב להגיד כאן:

אילן טייכמן: האירוע החמור ביותר שהיה במרחב של חריש היה בינואר 2013.

אילן טייכמן: בינואר 2013 השיווקים של חריש החדשה היו באוויר, כלומר לא היה פיתוח, לא היה בינוי.

אילן טייכמן: אני מדגיש את הנושא הזה ואני חייב לומר את הדברים האלה כיוון שמי שמאשים את חריש בכל בעיות האזור – אז צריך לזכור שבינואר 2013 לא הייתה חריש, ויש המקרה הכי חמור שהיה במרחב הזה - - - לא קשור לחריש.

וליד טאהא: אתה מתכוון לשיטפונות?

אילן טייכמן: כן.

אילן טייכמן: שיטפונות שהיו במרחב ולא קשורים לחריש.

וליד טאהא: אבל בלי קשר לחריש כשבונים צריך לקחת בחשבון את עניין הניקוז והשיטפונות.

וליד טאהא: זה לא צריך להקפיץ אותך.

אילן טייכמן: חד-משמעית.

אילן טייכמן: אנחנו עושים את הפעולות גם בתוך העיר וגם מעבר לעיר בתיאום עם רשות הניקוז ובמימון של רשות הניקוז כך שהם יוכלו לתת מענה לפי דרישתם עד השקל האחרון.

אילן טייכמן: אלה המענים שהתבקשנו לתת.

אילן טייכמן: אם יש משהו נוסף אני יכול להבהיר.

וליד טאהא: חברי הכנסת ביקשו לדבר.

וליד טאהא: חברת הכנסת שרון, רצית לשאול?

שרון רופא אופיר: חברת הכנסת סטרוק רצתה לשאול לפניי.

וליד טאהא: בבקשה, חברת הכנסת סטרוק.

אורית סטרוק: אתה יכול, בבקשה, לפרט את הסיפור על השטח שנוסף לחריש באמצעות שינוי גבולות בוועדת גבולות?

וליד טאהא: בין חריש למנשה.

וליד טאהא: היא מדברת על החלטת שרת הפנים.

אורית סטרוק: ולמה אתה כל כך טורח להבהיר שבשום פנים ואופן לא תבנו שם ולא תעשו שם ולא תתכננו שם?

וליד טאהא: הוא לא טרח להבהיר ככה.

וליד טאהא: אני לא יודע איך את מבינה את זה.

אילן טייכמן: לא אמרתי שלא נבנה שם.

וליד טאהא: נכון, גם אני לא הבנתי שהוא אמר את זה.

אילן טייכמן: אני הדגשתי גם במענה לשאלה של תומר, היועץ המשפטי של הוועדה, שבשנתיים הקרובות יש לנו הרבה מאוד עבודה בתוך העיר גם בהמשך הפיתוח שלה.

אילן טייכמן: זאת עיר שצומחת במהירות גדולה מאוד בקצב שאין לו אח ורע במפה ההתיישבותית של ישראל, ואנחנו מתמקדים שם כי צריך לעשות שם הרבה מאוד עבודה גם ברמה מפורטת וגם ברמה של המתאר הפנימי של המערך הזה.

אילן טייכמן: השטחים העתידיים של חריש יטופלו בבוא העת.

אילן טייכמן: זה לא במסגרת של ועדה מיוחדת ולא במסגרת של שינוי 128 לחוק שאנחנו דנים בו עכשיו.

אורית סטרוק: למה?

אילן טייכמן: כי אנחנו מדברים כרגע על הארכת ועדה מיוחדת על-פי הסיכום שהיה בגבולות של הפיתוח העירוני.

אילן טייכמן: מבחינתנו הסיכום הזה מקובל לשנתיים הבאות.

אילן טייכמן: זה לא אומר שהעיר לא תתפתח בעתיד ותמשיך לצמוח.

אורית סטרוק: כשאתה אומר "סיכום" – זה סיכום בין מי למי?

וליד טאהא: זה לא בינם לביני אז תירגעי.

אילן טייכמן: יש פה הצעת חוק ממשלתית.

אילן טייכמן: בסיכום של הצעת החוק הממשלתית מה שמופיע כאן בהצעת החוק שלפנינו - -

וליד טאהא: אילן, כיוון שאלה לא שאלות מהותיות אני אענה לך, חברת הכנסת סטרוק: הוועדה הזאת הולכת לקום לשנתיים.

וליד טאהא: מן הסתם עד אחרי שנתיים יהיה חריש.

וליד טאהא: היא תצטרך להתקיים בוועדה מקומית שתתכנן.

וליד טאהא: אז אל תיקחי את כל העולם לתוך שנתיים כי זה ממש לא מסתיים בשנתיים.

וליד טאהא: אז יש להם תכניות שהם רוצים לסיים בשנתיים, והם לא סיכמו מולי שום דבר בעניין הזה.

וליד טאהא: אין פרויקטים שמסוכמים ביני לבינם בעניין הזה.

אורית סטרוק: אבל הוועדה, כמו שאני רואה אותה בנוסח הקודם, לא הייתה אמורה להיות רק לשנתיים.

וליד טאהא: לשנתיים.

אורית סטרוק: לא.

אורית סטרוק: בנוסח הקודם.

וליד טאהא: לכמה זמן היא הייתה צריכה?

אורית סטרוק: - - -

וליד טאהא: אז הייתה לשנתיים.

וליד טאהא: יש לך טעות.

אורית סטרוק: אני רואה שאפשר היה להאריך אותה לתקופה נוספת.

וליד טאהא: לא.

וליד טאהא: את מדברת על התקופה שכבר הסתיימה?

אורית סטרוק: אני מדברת על הנוסח ששינית.

וליד טאהא: עוד פעם "נוסח ששינית"?

שרון רופא אופיר: איזה נוסח הוא שינה?

אורית סטרוק: יש לנו - - - נוסח - - -

וליד טאהא: הבקשה שלהם להאריך סמכות מיוחדת לוועדה לשנתיים, חברת הכנסת סטרוק.

וליד טאהא: לא שיניתי כלום, בסדר?

וליד טאהא: תודה.

וליד טאהא: חברת הכנסת שרון, בבקשה.

שרון רופא אופיר: תודה.

שרון רופא אופיר: אני רוצה לשאול.

שרון רופא אופיר: אין פה מחלוקת – הוועדה המיוחדת חייבת להיות אם אנחנו רוצים להמשיך להניע את הגלגלים ולעשות את התכנון על הצד הטוב ביותר.

וליד טאהא: זה לא ממש נכון.

וליד טאהא: אפשר לעשות את זה גם בוועדה מקומית.

וליד טאהא: מה הבעיה?

וליד טאהא: יש ועדה מחוזית שתתכנן, לא?

שרון רופא אופיר: אבל כרגע אין ועדה מחוזית.

וליד טאהא: ככה מתנהלות כל הערים בישראל.

וליד טאהא: אבל, תמשיכי.

שרון רופא אופיר: אני לא מסכימה איתך.

שרון רופא אופיר: אני מגיעה מקריית טבעון כסגנית ראש מועצה בקריית טבעון, יישוב שהוא קטן בהרבה מחריש, ואין לו התפתחות כזאת ויש לו ועדה מקומית, וטוב שכך.

שרון רופא אופיר: זה לא נכון.

שרון רופא אופיר: אבל אני רוצה לשאול, בבקשה, הוועדה המיוחדת בשנתיים הקרובות שעתידה לדון באותן תכניות שחונות שם – אתה יכול לעשות לנו סדר כמה מתוך סך השטח של חריש ידון בוועדה המיוחדת?

שרון רופא אופיר: זאת אומרת מה חונה כרגע בוועדה המיוחדת מתוך מה שיהיה בעתיד?

שרון רופא אופיר: השאלה מובנת?

אילן טייכמן: כן, אני מקווה שכן ואם לא, נשלים.

אילן טייכמן: התחום של הוועדה המיוחדת – לא בדקתי אותו.

אילן טייכמן: העברתי פוליגון מדויק לפי מיפוי של התכניות המאושרות.

אילן טייכמן: אנחנו בסדר גודל של כ-5,000 דונם.

אילן טייכמן: זה לא מעט.

שרון רופא אופיר: 5,000 דונם מתוך כמה?

אילן טייכמן: שטח הוועדה המיוחדת, אם אני לא טועה, הוא בערך 6,500.

אילן טייכמן: מתוך זה 5,000 הם שטחים שתוכננו ומאושרים ושם נתכנן.

אילן טייכמן: אם השאלה מה נתכנן - -

שרון רופא אופיר: לא, מה אתם מתכננים אני יודעת.

שרון רופא אופיר: רציתי לדעת באופן יחסי לסך השטח.

שרון רופא אופיר: בעצם הכוונה היא שבתום השנתיים האלה תהיה כבר גם ועדה מקומית.

אילן טייכמן: תהיה ועדה מקומית עם סמכויות.

אילן טייכמן: הסמכת ועדה זה מסלול אחר.

אילן טייכמן: אבל אם יש תכנית מתאר כוללנית היא מאפשרת בבוא היום למשרד הפנים גם לאפשר ועדה מוסמכת.

שרון רופא אופיר: אבל המטרה היא שבתום השנתיים האלה תהיה כבר ועדה.

אילן טייכמן: זאת המטרה, בהחלט.

אילן טייכמן: בכל הכוח נעבוד על הכיוון הזה.

שרון רופא אופיר: תודה רבה.

וליד טאהא: חבר הכנסת מופיד מרעי, בבקשה.

מופיד מרעי: תודה, אדוני היושב-ראש, שני דברים בסיסיים: קודם כול צריכה להיות ועדה מיוחדת כדי לסיים בחריש.

מופיד מרעי: השאלה שלי ליועץ המשפטי היא איפה יש לנו עוד ועדות מיוחדות כאלה?

וליד טאהא: אין לנו.

מופיד מרעי: למה אי אפשר להחיל את התיקון בחוק ואת העיקרון בכל מקום שלא סיימו את התכנון במשך שלוש שנים, למשל, ואז תקום ועדה מיוחדת כדי שתשלים את התכנון?

מופיד מרעי: בזה נשלים את התכנון בכל מקום שיש בעיית תכנון שלא מתקדם.

מופיד מרעי: אז אם אפשר, אדוני היושב-ראש, להקים ועדה מיוחדת לחריש, אפשר להקים בכל מקום, בכל יישוב, בכל אזור גאוגרפי שהתכנון בו לא מתקדם.

מופיד מרעי: אני מסכים שהתכלית של הוועדה צריכה להסתיים בזה בהקמת ועדת תכנון מקומית לחריש שתוכל לעבוד לפי הנהלים.

וליד טאהא: תודה רבה.

וליד טאהא: אני רוצה לעבור לזום.

וליד טאהא: נמצא איתנו ראש המועצה האזורית בסמה ראאד כבהא, בבקשה.

וליד טאהא: אמור להיות גם איימן אבו-אלקייה ממסייר השכנה.

וליד טאהא: הוא איתנו?

וליד טאהא: מי מהם שומע אותי?

וליד טאהא: ראאד כבהא, ראש המועצה האזורית בסמה, אני רוצה לדבר על השכנות של היישוב ברטעה שלך עם חריש, בבקשה.

ראאד כבהא: בוקר טוב לכולם.

ראאד כבהא: אני מודה לכבוד היושב-ראש על העלאת התכניות של חריש לאתר הוועדה שלהם כך שאפשר לראות את הדברים בבירור.

וליד טאהא: היו צריכים לעשות את זה בלעדיי.

וליד טאהא: הכול בסדר.

ראאד כבהא: יש לך זכות גדולה שזה עלה לאתר כדי שנדע בדיוק על מה מדובר.

ראאד כבהא: כמובן, אנחנו הבענו את העמדה שלנו במפגש הקודם שהיה ב-25 בנובמבר.

ראאד כבהא: עכשיו אנחנו עומדים להציג הצעה תכנונית לגיטימית והולמת שכוללת את כל השטחים של הקרקע הפרטית.

וליד טאהא: אתה מדבר על קרקע פרטית שלכם שנמצאת בתחום השיפוט של היישוב חריש.

ראאד כבהא: נכון.

ראאד כבהא: כמובן שזה שטח מערבית לכפר שלנו שזה המקום היחיד שאנחנו יכולים להתפתח בו ולהמשיך את ההתפתחות של היישוב.

וליד טאהא: זה צמוד מאוד ליישוב שלך?

וליד טאהא: לבתים שלך?

ראאד כבהא: אלה שטחים שצמודים מאוד, ובמקרים מיוחדים הם רחוקים מטרים ספורים מאוד מהיישוב שלנו, וזה יגביל אותנו בעתיד להתקדם.

ראאד כבהא: הצענו כמה הצעות אבל, לצערי הרב, לא כולם התקבלו בתקופה האחרונה.

ראאד כבהא: אנחנו שוב עובדים על הצעה תכנונית מקצועית שתכלול את הקרקע הפרטית הזאת וגם חלק מקרקע המדינה שתהיה עתודה לתכנון עתידי כדי שנוכל להתפתח כמו כל יישוב אחר.

ראאד כבהא: כמו חריש שיש לו זכות להתקיים ולהתפתח, גם לנו יש זכות להתקיים ולהתפתח.

ראאד כבהא: אלה בקשות שהגשנו בעבר ונגיש שוב בצורה מתוכננת ומדודה כמו הבקשות הקודמות.

ראאד כבהא: אבל מה לעשות שכל הזמן אנחנו צריכים להגיש עוד בקשה ועוד בקשה.

ראאד כבהא: אני מקווה שבאישורים הבאים אנחנו ניכלל וייתנו לנו חצי ממה שנותנים לחריש, ואנחנו נסתפק בזה – אם ייתנו בכלל.

תומר רוזנר: השטח שאתה מדבר עליו הוא בתחום הוועדה המיוחדת?

תומר רוזנר: הכוונה לא בתחום השיפוט של חריש, אלא בתחום הוועדה המיוחדת.

תומר רוזנר: אילן, תענה לנו על השאלה.

אילן טייכמן: אני אענה.

אילן טייכמן: אין שום זיקה בין הוועדה המיוחדת שבסמכותה לתכנן לבין ברטעה.

אילן טייכמן: בדקתי את המרחק בקו אווירי – בין הבתים הקיצוניים של ברטעה לאזור הקיצוני הקרוב שהוועדה המיוחדת תתכנן בעתיד, והמרחק הוא 1,500 מטר.

אילן טייכמן: מה שראש המועצה מדבר עליו – ואני מכבד אותו מאוד, כמובן – זה על האזור שהוא מעבר לגבולות הוועדה המיוחדת בתחום השיפוט של חריש.

אילן טייכמן: תחום שיפוט חריש הוא לא התוספת עכשיו שנחתמה על-ידי שרת הפנים, אלא תחום שהוא תחום שיפוט חריש כבר 30 שנה.

וליד טאהא: רק שזה צריך להיות מטופל בוועדה המחוזית האורגינלית, לא של חריש.

אילן טייכמן: אבל אני רק אומר שגבול השיפוט של חריש במרחב שקרוב לברטעה הוא תחום שיפוט כבר בערך 30 שנה.

וליד טאהא: למה היו צריכים לכלול אדמה פרטית שלהם שגובלת בבתים בתחום השיפוט של חריש?

שרון רופא אופיר: מה גודל האדמה שמדובר עליה?

אילן טייכמן: קרקע פרטית זה לא קריטריון להגדרת גבולות שיפוט.

אילן טייכמן: זה בכל הארץ ככה בכל מקום.

וליד טאהא: השאלה למה.

וליד טאהא: הרי זה המקום שהם התפתחו אליו.

וליד טאהא: ואז צריך להיכנס למשא ומתן עם יישוב אחר כדי להסדיר את זה כמו שקורה בעשרות יישובים שאני מכיר?

וליד טאהא: זאת שאלה עקרונית.

וליד טאהא: מה רצה להשיג מי שקבע את זה?

אילן טייכמן: רוב רובה של הקרקע, למעלה 80%, מעבר לגבול ועדה מיוחדת הוא קרקע מדינה בתחום שיפוט חריש.

שרון רופא אופיר: ראאד, האם תוכל להגיד לנו בנוגע לאדמה הפרטית באיזה שטח מדובר?

ראאד כבהא: מדובר על מעל 800 דונם.

שרון רופא אופיר: זה נכון?

קריאה: אתה לא מדייק, אילן.

קריאה: מה פתאום.

ראאד כבהא: מעל 800 דונם.

ראאד כבהא: אני מדבר על היישוב ברטעה.

וליד טאהא: מכיוון שזה לא בתחום סמכות התכנון של הוועדה של חריש כדאי להכין הצעות תכנון לוועדה המחוזית.

וליד טאהא: תודה רבה, ראאד כבהא, ראש המועצה האזורית בסמה.

וליד טאהא: סמיח עמארני, מזכיר היישוב מסייר, בבקשה.

סמיח עמארני: בוקר טוב, אני רוצה להעביר את המסר של היישוב שלנו.

סמיח עמארני: אני מניח שמדינת ישראל באה וציירה לעצמה עיגול מלמעלה, ואמרה, את השטח הזה אני לוקחת ומגדירה אותו כחריש בלי להתייחס לאף יישוב מהיישובים שנמצאים סביב העיר הזאת.

סמיח עמארני: יש כיסוי עיניים לסוסים כיסוי העיניים הזה - -

וליד טאהא: סמיח, תדבר על הסוגיות שקשורות למסייר.

וליד טאהא: תתמקד בהן.

סמיח עמארני: ברשותך, אני רק אמחיש את הדבר הזה.

סמיח עמארני: חריש מסתכלת אך ורק על מטרה אחת – להקים את חריש בלי שום עניין.

וליד טאהא: זה ברור.

מיכאל מלכיאלי: זה גם התפקיד שלה.

וליד טאהא: התפקיד שלו הוא גם לדאוג לעצמו.

וליד טאהא: תירגע, בסדר?

מיכאל מלכיאלי: שלך – להרגיע אותי.

וליד טאהא: אז הרגעתי אותך.

מיכאל מלכיאלי: כולם עושים את התפקיד שלהם.

וליד טאהא: בבקשה, תמשיך סמיח.

סמיח עמארני: יש לנו פה כמה נקודות ענייניות במייסר.

סמיח עמארני: עכשיו ראיתי במפה האחרונה החדשה שאישרו את גבולות חריש בקו הכחול של חריש.

סמיח עמארני: חריש באה ונצמדה לגבול שבין מייסר לחריש.

סמיח עמארני: חריש לקחה את כל האדמה, ועכשיו מדינת ישראל תגיד שהיא רוצה מסדרון אקולוגי שיהיה מעבר לחיות.

סמיח עמארני: על חשבון מי זה יבוא?

סמיח עמארני: זה יבוא על חשבון האדמה הפרטית שלי.

סמיח עמארני: זה העתיד שלי שאני מתכוון להתרחב בו בעוד כמה שנים.

סמיח עמארני: אין לי שום כיוון אחר.

סמיח עמארני: מצד אחד יש כביש 6 - -

וליד טאהא: אין רצף למסדרון הזה?

וליד טאהא: הוא נקטע?

סמיח עמארני: אני לא מבין למה הם רוצים להעביר אותו בשטח שלי.

סמיח עמארני: אם מדינת ישראל נותנת - -

וליד טאהא: תדבר על מסייר והמסדרון האקולוגי.

וליד טאהא: הוא נקטע?

וליד טאהא: מה הקטע שם?

סמיח עמארני: הם רוצים להעביר את המסדרון האקולוגי בין מייסר לחריש - -

וליד טאהא: מי רוצה?

וליד טאהא: הוועדה המיוחדת רוצה להעביר או גוף אחר רוצה להעביר?

סמיח עמארני: עם כל הכבוד, אני מבין שזאת מדינת ישראל.

וליד טאהא: סמיח, הדיון הוא על מתן ארכה לסמכות לוועדה מיוחדת לחריש, וזה לא על כל מדינת ישראל.

וליד טאהא: אז תתמקד בזה.

וליד טאהא: יש קשר בין מתן הסמכות לבין התכנונים האלה או שאתה חושב שזה נעשה בוועדה אחרת במוסד תכנון אחר?

סמיח עמארני: אדוני יושב-ראש הוועדה, בטח שיש קשר כשלוקחים לך עד אפס.

סמיח עמארני: אז לא יישאר, זה ברור.

וליד טאהא: את זה נברר עם החברה להגנת הטבע.

וליד טאהא: אני רוצה להודות לך.

סמיח עמארני: ברשותך, איך אני יכול לשמור על הזכות שלי להתקדם ולהתרחב בעוד כמה שנים אם לוקחים לי את האדמה שלי?

וליד טאהא: שאלה טובה.

וליד טאהא: תודה רבה, סמיח.

וליד טאהא: אני רוצה לחזור פה לוועדה – ארז ארד מהחברה להגנת הטבע, בבקשה.

וליד טאהא: רק תגדיר את התפקיד שלך בחברה.

ארז ארד: בוקר טוב, שמי ארז ארד, ואני רכז שמירת טבע בחברה להגנת הטבע במחוז חיפה וחבר בוועדה המחוזית בחיפה מטעם הגופים הסביבתיים.

וליד טאהא: ועדה מחוזית חיפה שהיא הוועדה שאמורה להיות גם הוועדה המחוזית של חריש?

ארז ארד: בוודאי.

וליד טאהא: אז תדבר גם על המסדרון האקולוגי.

ארז ארד: אני אתייחס גם למסדרון האקולוגי.

ארז ארד: דבר ראשון, עקרונית אנחנו נגד ועדה מיוחדת.

ארז ארד: ועדה מיוחדת זה דבר חריג.

ארז ארד: עושים אותו כשצריך משהו חריג.

ארז ארד: האריכו את זה לחמש שנים, ועכשיו זאת ועדה מוארכת, מוארכת, מוארכת.

ארז ארד: אז עקרונית אין לזה סוף.

וליד טאהא: השנתיים האלה ישלימו 15 שנה, אילן?

אילן טייכמן: כן.

אילן טייכמן: 15 שנה.

אחמד מלחם: אבל הדברים שנאמרים פה, כבוד היושב-ראש, נאמרו כבר לפני - - -

וליד טאהא: אחמד, חכה.

וליד טאהא: בבקשה, תמשיך.

ארז ארד: כרגע חריש היא יישוב גדל ומתפתח, כמו שאילן אמר.

ארז ארד: הוא יגיע בתכניות ל-60,000 תושבים, וכבר עכשיו כמו שהתכניות קיימות הוא עם 470,000 לתעסוקה.

ארז ארד: זה יישוב בהחלט מכובד ויפה שאינו צריך עוד שטחים.

ארז ארד: אילן נגע פה במספר מושגים שחשוב שיהיו ברורים - -

וליד טאהא: ארז, אז יש כאלה שהבינו לא נכון.

וליד טאהא: אתה נציג החברה להגנת הטבע, ואתה חבר בוועדת התכנון המחוזית חיפה.

וליד טאהא: אז אתה לא יכול לדבר בשם הוועדה, אתה מדבר בשמך ובשם החברה להגנת הטבע?

ארז ארד: בהחלט.

וליד טאהא: הבנת, תומר?

תומר רוזנר: נכון.

תומר רוזנר: השאלה אם הוועדה המחוזית דנה בעניין הזה.

וליד טאהא: אתה מבטא גם את העמדה של הוועדה המחוזית?

ארז ארד: לא, רק ציינתי.

וליד טאהא: אתה מכיר את הדעה שלה?

וליד טאהא: אתה לא רוצה לומר.

וליד טאהא: היא זהה לעמדה שלך אבל אתה לא רוצה לומר.

ארז ארד: לא היה דיון בוועדה המחוזית כדי שאני אגיד את העמדה של הוועדה המחוזית, וגם לא מסמכותי להגיד את עמדת הוועדה המחוזית.

ארז ארד: אבל את עמדת החברה להגנת הטבע – כן.

וליד טאהא: אוקיי.

וליד טאהא: אז עכשיו תתמקד בהיבטים שקשורים לחברה להגנת הטבע, ותגיד למה אתה חושב שמתן הארכה לסמכות מיוחדת פוגעת בטבע.

ארז ארד: אני אגדיר את זה וזה תלוי בגבולות.

ארז ארד: דיברנו פה על שלושה גבולות.

ארז ארד: אם הגבול המדובר הוא גבול התכניות המאושרות, לא גבול הוועדה המיוחדת ולא גבול היישוב חריש, אני יודע מה הגבול הזה ואיתו אנחנו יכולים לחיות בצורה מסודרת.

ארז ארד: הגבול הזה לא מגיע למסדרון האקולוגי.

ארז ארד: הגבול הזה הוא הגבול שחריש כבר נבנית בתוכו.

ארז ארד: התוספת המשמעותית היחידה היא חריש דרום, ואנחנו לא התנגדנו לתכנית של חריש דרום, ובסופו של דבר היא אושרה.

ארז ארד: בתוך הגבול הזה שמאפשר לפתח את היישוב עד מעל 60,000 תושבים עם 470,000 שטחי תעסוקה, להבנתנו, זה סוף הגדלת היישוב באופן מרחבי.

ארז ארד: יש מסדרון אקולוגי, יש אקולוגיה מצפון לחריש בצורה משמעותית ביותר.

וליד טאהא: תסביר לי מה זה מסדרון אקולוגי.

וליד טאהא: הוא צריך להיות עם רצף?

וליד טאהא: מה זה?

וליד טאהא: זה כמו מסדרון הכנסת?

ארז ארד: לא, לא.

ארז ארד: הרבה יותר רחב.

ארז ארד: מסדרון אקולוגי זה מרחב לעיתים רחב ולעיתים צר שבו בעלי החיים יכולים לעבור - -

וליד טאהא: מה זה צר?

וליד טאהא: דבר במונחים מדידים.

ארז ארד: אני אגיד את זה.

ארז ארד: כשבעלי החיים יכולים לעבור בו מאזור ליבה אחד לאזור ליבה אחר ולא להתנוון.

ארז ארד: כי אחרת חברות מתנוונות אם הן מנותקות.

ארז ארד: יש שם נישואי קרובים כמו בכל מערכת, והן מתנוונות בסופו של דבר.

ארז ארד: לכן צריך לייצר רצפים.

ארז ארד: הרצף המשמעותי מחפש מקומות ברוחב של מעל 800 מטר.

וליד טאהא: זה המקסימום?

ארז ארד: זה לא המקסימום.

ארז ארד: המקסימום הוא הרבה יותר.

ארז ארד: זה המינימום כדי להיקרא "מסדרון".

ארז ארד: מתחת ל-800 מטר, אם זה אזורים שעוברים בהם בעלי חיים שצריכים מרחב גדול אז האזור נקרא "צוואר בקבוק"; ואם זה אזורים שיש בהם בעלי חיים קטנים יותר שצריכים מרחב קטן יותר אז קבעו 400 מטר כצוואר בקבוק.

ארז ארד: באזור מייסר עובר חלק מהמסדרון הכי צר בנחל נרבתא כדי לשמר את הנחל.

וליד טאהא: מה המידות שלו?

ארז ארד: אני אסתכל ואגיד, רק רגע אחד.

ארז ארד: אני אעביר לכם.

וליד טאהא: איפה חריש נכנסת לעניין של המסדרון הזה?

וליד טאהא: היא קוטעת אותו?

ארז ארד: חריש בגודל של התכניות המאושרות הנוכחיות שלה לא פוגעת במסדרון.

ארז ארד: אם חריש תתרחב לאזור מצפון - -

וליד טאהא: בינתיים זה מחוץ לדיון, כפי שהבנת.

וליד טאהא: נכון?

ארז ארד: כפי שהבנתי.

וליד טאהא: זה בוועדה שלך – אתה תדאג שם שזה לא ייעשה.

ארז ארד: כשזה יגיע לשם אשתדל.

וליד טאהא: אתה סקפטי.

ארז ארד: לא, להפך.

ארז ארד: הייתה פה מילה לא ברורה שאני רוצה שתהיה ברורה, ואנחנו גם ביקשנו שיהיה ברור.

ארז ארד: אילן דיבר על התכנית הכוללת.

ארז ארד: אני מניח שמשרד השיכון יטפל בכך, לא הוועדה המיוחדת.

ארז ארד: לוועדה המיוחדת כבר אין מה לטפל בתכניות כוללניות.

ארז ארד: הוועדה המיוחדת תטפל בתכניות המאושרות כמו שמוצע כאן, ואם משרד השיכון שהוא היזם יעשה תכניות כוללניות, הוא יעשה תכניות כוללניות.

ארז ארד: זה יבוא לוועדה המחוזית שתדון בה כמו בכל תכנית אחרת.

ארז ארד: אני לא אומר את זה בשם הוועדה המחוזית, אבל זאת התכנית.

ארז ארד: לכן חשוב להגדיר היטב את הגבול, ואם הגבול הוא בהתאם לתכניות המאושרות ולא כל מיני גבולות אחרים שעולים בכל מיני מילים – תכנית כזאת ותכנית כזאת.

ארז ארד: אני יודע לסמן מלבן שמרכז חריש הוא מרכזו וכל מה שסביבו זה חריש של כ-5,000 - -

וליד טאהא: ראית את התכניות?

ארז ארד: את התכניות המאושרות.

וליד טאהא: לא, אלה שעלו לאתר שלפיהן יפעלו בשנתיים הקרובות.

ארז ארד: אני מכיר אותן גם מהאתר שלהם.

ארז ארד: זה לא משהו אחר.

וליד טאהא: אתה אומר - -

ארז ארד: בגבול התכניות המאושרות.

ארז ארד: אנחנו גם ביקשנו שזה יהיה רק לשנה.

ארז ארד: אני גם לא רואה סיבה למה צריך להאריך.

ארז ארד: באופן כללי ברגע שאין ועדה מיוחדת - -

וליד טאהא: עכשיו אתה מדבר בשם החברה להגנת הטבע.

ארז ארד: כל הזמן.

וליד טאהא: אתה לא רואה סיבה להאריך להם.

ארז ארד: לא רואה את הסיבה.

ארז ארד: כי מחר בבוקר אם אין ועדה מיוחדת - -

וליד טאהא: אתה אומר שהם יסתדרו עם התכניות ללא ועדה מיוחדת?

ארז ארד: אני אסביר.

וליד טאהא: אתה חבר ועדה מחוזית.

וליד טאהא: אתה יודע לדבר במונחים מקצועיים.

וליד טאהא: אתה אומר שהם יכולים להסתדר עם התכניות שיש להם ללא סמכות מיוחדת?

ארז ארד: אני אסביר: א', אין להם סמכות מיוחדת, יש להם סמכות כמו לוועדה מחוזית.

ארז ארד: אם לוקח 15 לסמכויות גם המחוזית יודעת לעשות את זה.

ארז ארד: זה לא שלוועדה המיוחדת יש פטנטים יוצאים דופן.

ארז ארד: אבל, לפי חוק התכנון והבנייה, אם אין ועדה מיוחדת אז מועצה מקומית חריש היא ועדה מקומית - -

תומר רוזנר: זה לא נכון.

תומר רוזנר: צריך להכריז עליה.

תומר רוזנר: כרגע זה שטח גלילי בתחום הוועדה המחוזית.

ארז ארד: בסדר.

ארז ארד: אבל יש ועדות תכנון – או זאת או זאת.

ארז ארד: זה לא שאין ועדות תכנון.

וליד טאהא: אני לא לגמרי הבנתי את אילן – המכסה של החורשות.

וליד טאהא: מה זה הדבר הזה?

ארז ארד: יש יער חריש עירון מהצפון - -

וליד טאהא: רגע.

וליד טאהא: נניח הביאו תכנית לגרוע כמה עשרות דונמים מהיערות האלה מה רצף היערות אומר לגבי אום-אל-פאחם וערערה?

וליד טאהא: מה זה אומר לגביהם במכסה הכללית?

ארז ארד: לא הבנתי את השאלה על רצף היערות.

ארז ארד: אין מכסה - -

וליד טאהא: תומר, תעזור לי כדי שהוא יבין את השאלה.

תומר רוזנר: עלתה טענה שאני לא יודע עד כמה היא נכונה, אבל עלתה טענה שלפי תכניות המתאר הארציות יש אחוז מקסימלי של גריעה משטחי יער ושטחים מוגנים אחרים שאפשר לגרוע באזור מסוים.

תומר רוזנר: הטענה שהייתה היא שאחרי שתנצל את כל האחוז הזה לא תהיה אפשרות ליישובים אחרים.

תומר רוזנר: אני לא יודע עד כמה הטענה הזאת נכונה, אם קיימת מכסה כזאת.

ארז ארד: אני אענה משהו אחר דווקא מהכיוון ההפוך: אני לא יודע להגיד בדיוק כמה אחוז בעניין הייעור - -

וליד טאהא: אתה יכול לברר תוך כדי?

ארז ארד: אני אנסה.

וליד טאהא: תברר, אל תנסה.

וליד טאהא: תענה לנו תשובה עניינית.

ארז ארד: אני רוצה להגיד בעניין תעסוקה שבבדיקה שעשה מינהל התכנון בנפת חדרה יש עודפי אזורי תעסוקה.

ארז ארד: לא חסרים אזורי תעסוקה בחריש ככלל.

וליד טאהא: זה נושא אחר.

וליד טאהא: השאלה הייתה לגבי גריעת יערות ומכסות.

וליד טאהא: האם זה משליך על אחרים או שזה צריך להשליך רק עליהם?

וליד טאהא: זאת הייתה השאלה.

וליד טאהא: תברר לנו את זה.

ארז ארד: אני אבדוק ואחזור עם תשובה.

ארז ארד: אילן, אתה רוצה לומר משהו?

אילן טייכמן: אני אגיד רק, למשל, על חריש דרום שקודמה ובמקביל בתכנית הותמ"ל של ערערה עם הנחיות של שטח פתוח מיוחד – גם התחום של חריש דרום קיבל את המענה המסודר באישור מועצה ארצית, וגם ערערה עם תחום הותמ"ל, עם השטחים - - -

וליד טאהא: אז מה הקטע של המכסה האזורית?

אילן טייכמן: השטח כל כך גדול.

אילן טייכמן: גם כשמדברים על שטח שיפוט - -

וליד טאהא: זה לא משנה אם הוא גדול.

וליד טאהא: אם הגדירו אחוז לגריעה מהשטח אז מה זה אומר כאשר אחד גורע את כל השטח?

אילן טייכמן: אדוני היושב-ראש, אני רוצה להבהיר נקודה.

אילן טייכמן: קודם כול, לא קשור לוועדה מיוחדת כי בוועדה מיוחדת לא תהיה גריעה של דונם אחד נוסף.

אילן טייכמן: זה ברור.

וליד טאהא: שאלתי, ואין לנו עדיין תשובה סופית.

אילן טייכמן: אם אנחנו מדברים על משהו עתידי – ואני מבין שזאת השאלה – הנושא של גריעות הוא בסמכות המועצה הארצית, זה לא בסמכות של ועדה מיוחדת, גם לא של מועצה וגם לא של ועדה מחוזית חיפה.

אילן טייכמן: שם אתה מסתכל על כל המרחב ובודק.

אילן טייכמן: אם אני לוקח את כל תחום השיפוט של חריש כפי שהוא אושר עכשיו על-ידי שרת הפנים – מתוך כל המרחב שהוא עצום, 14,000 דונם – כל השטח של חריש במרחב הזה הוא 3,000 או 4,000 דונם לכל היותר.

אילן טייכמן: אנחנו מדברים על חלק קטן מאוד מהשטח וגם לא כולו יער.

אילן טייכמן: זאת אומרת אנחנו לא במצב כאן - - -

וליד טאהא: 4,000 דונם של יערות בתחום חריש?

אילן טייכמן: לא כל השטח הוא יער.

אילן טייכמן: יש עוד כ-10,000 דונם שהם לא בתחום חריש.

אילן טייכמן: חלק מהשטח הוא כן יער.

אילן טייכמן: לכן הנושא של הגריעה לא צריך להטריד אף אחד.

אילן טייכמן: כל מי שיוכל לפתח יפתח ויקבל מענה.

וליד טאהא: טוב, בוא נקבל תשובה יותר מעמיקה.

אילן טייכמן: אני רוצה להתייחס להערות של חברי ארז מהחברה להגנת הטבע.

אילן טייכמן: בתחילת הדברים אמרת שאם אנחנו מתכננים בתוך תחומי התכניות המאושרות אין לך בעיה עם זה.

אילן טייכמן: זאת אמירה שאמרת אותה ושמחתי לשמוע אותה.

ארז ארד: אמרתי שזה מיותר.

אילן טייכמן: בסדר, מיותר, אבל אנחנו עושים פה עיר חדשה עם כל ההשלכות.

אילן טייכמן: אני רוצה לומר כאן בוועדה: בשלוש השנים האחרונות הייתה נציגה פעילה מאוד של החברה להגנת הטבע בוועדה המיוחדת.

אילן טייכמן: הנציגה תרמה ותמכה.

אילן טייכמן: כל ההחלטות הגדולות שהתקבלו בוועדה המיוחדת בשלוש השנים האחרונות היו החלטות פה-אחד בתמיכת נציגת החברה להגנת הטבע.

אילן טייכמן: לכן המחלוקות כאן הן הרבה יותר קטנות מכפי שאפשר היה להבין.

אילן טייכמן: תודה.

וליד טאהא: אוסאמה, אני רוצה לתת לאחמד מלחם, תושב ערערה ופעיל דיור, תכנון, את רשות הדיבור.

אוסאמה סעדי: אם זה לאחמד מלחם אני מסכים.

אחמד מלחם: תודה רבה, כבוד היושב-ראש, חבריי, כל מה שנטען כאן עכשיו נטען לפני שלוש שנים כשביקשו להאריך את הפעילות של הוועדה המיוחדת - -

וליד טאהא: את הסמכות.

אחמד מלחם: - -הגענו בזמנו להסכם שמספיק להם שלוש שנים.

אחמד מלחם: מה שלא יתוכנן תוך שלוש שנים לא יתוכנן, ומה שנשאר פה הוא שליפת שפנים ואנחנו לא נדע לאן זה יגיע.

אחמד מלחם: חריש היא כבר עיר ישנה, היא לא חדשה.

אחמד מלחם: היא קיימת כבר 15 שנה.

אחמד מלחם: לכן כל הנושא של ועדה מיוחדת בארץ – כמו שאמר נציג החברה להגנת הטבע זה נכון – לא צריך את הוועדה הזאת בכלל כי אנחנו לא יודעים מה הוועדה מתכננת, ומה מאושר בתחום התכנוני של חריש.

אחמד מלחם: לכן בזמנו בישיבה שהתקיימה ב-25 בנובמבר ביקשתי שייערך סיור כדי לצפות בכל הממדים שאפשר לראות שם, ואנחנו נוכל להציג לכם מפלצת מיותרת שבאה כדי לבלום את ההתפתחויות של היישובים הערביים מצד אחד; ומצד שני להגביל את כל ההרחבות לא רק של ברטעה, אלא של מייסר, של אום-אל-קטאף.

אחמד מלחם: לא נשכח שהקימו שם לא מזמן מאחז שיהיה יישוב בשם מצפה אילן שמצדו השני הולך לפגוע בכולם.

אחמד מלחם: אבל דיברו על תוספת של 2,400 דונם, וזה לא נכון.

אחמד מלחם: זאת רמאות כדי חריש כן תיקח 3,070 דונם ובמקום זה היא תיתן למועצה האזורית מנשה להרחיב את מצפה אילן.

אחמד מלחם: לכן היא ויתרה על 300 - - -

וליד טאהא: זה נושא אחר.

וליד טאהא: זה לא הנושא של סמכויות מיוחדות לוועדת תכנון.

וליד טאהא: זאת הייתה החלטת שרת הפנים, ואין קשר לוועדה המדוברת עכשיו.

וליד טאהא: כדי לעשות סדר – אלה שני נושאים נפרדים.

אחמד מלחם: הרי ההצעה היא מהוועדה המיוחדת.

וליד טאהא: לא, אין שום קשר.

וליד טאהא: הייתה שם ועדת גבולות בין חריש למנשה והתקבלה החלטה.

וליד טאהא: הייתה ועדת גבולות בין ערערה לכפר קרע.

וליד טאהא: תמיד יש ועדות גבולות על תביעות בעלות על שטח, על שיפוט.

וליד טאהא: זה לא קשור לסמכות הוועדה המיוחדת.

אחמד מלחם: אוקיי.

אחמד מלחם: אני אתייחס לעוד משהו שאמר אילן.

אחמד מלחם: אנחנו נעסוק רק בתכנון שבוועדה.

אחמד מלחם: למשל, תחנת הרכבת במסילת הרכבת.

אחמד מלחם: נכון שהיא נדונה בחריש אבל היא יוצאת החוצה ופוגעת במייסר מצד אחד ואום-אל-קטאף מצד שני, ומצד שלישי היא פוגעת בכפר קרע שזה ההמשך של תחנת הרכבת.

אחמד מלחם: לכן אם אנחנו נעסוק רק בתכנון הפנימי - -

וליד טאהא: על זה נרצה לשמוע ממנהל התכנון לגבי התכנון על הנחת מסילות רכבת מעבר לחריש עצמה.

אחמד מלחם: כנ"ל מדובר בדרכים שגם יזינו את חריש שזה יבוא על חשבון כולם.

אחמד מלחם: אילן, אזור התעשייה בתוך מרחב התכנון של חריש או שזה שטח נוסף?

אחמד מלחם: אנחנו מדברים על 5,000 דונם?

אילן טייכמן: 5,000 דונם שדיברתי עליהם הם בתוך תחום שיפוט חריש וגם בתחום הוועדה המיוחדת חריש ותחום התכנון של חריש בשנתיים הבאות.

אחמד מלחם: כמה ייצא סך-הכול הקו הכחול של חריש, כולל אזורי תעשייה?

אילן טייכמן: 5,000 דונם.

שרון רופא אופיר: לא, 5,000 דונם זה מה שהוועדה המיוחדת רשאית לעסוק בו.

שרון רופא אופיר: זה הסברת גם לי.

שרון רופא אופיר: כמה בסופו של דבר תהיה העיר חריש, זאת השאלה שלך?

אילן טייכמן: אתה מדבר על העתיד?

אחמד מלחם: על מה שאתם הולכים לעשות תוך שנתיים.

אילן טייכמן: אנחנו מדברים רק בשנתיים הבאות בתוך הוועדה המיוחדת חריש.

שרון רופא אופיר: 5,000.

אילן טייכמן: 5,000 דונם.

אחמד מלחם: ומה עם אזורי התעסוקה?

אילן טייכמן: יש שם אזורי תעסוקה, זה כולל שטחים בתוך העיר, כולל התכנית החדשה בחריש דרום – יש 471,000 דונם.

וליד טאהא: יש לך תשובה, ארז?

וליד טאהא: בבקשה.

ארז ארד: יש לי תשובה לשתי שאלות: המרחק בצוואר הבקבוק בנחל נרבתא בין מייסר לבין חריש הוא בערך 450 מטר.

ארז ארד: זה כרגע מוגדר כמסדרון האקולוגי.

וליד טאהא: זה המסדרון עצמו?

ארז ארד: כן.

ארז ארד: על נחל נרבתא וקצת לצדדיו.

וליד טאהא: זה מחצית מהמינימום שלכם.

ארז ארד: זה מחצית מהמינימום כי אי אפשר שם.

ארז ארד: יש בתים מצד אחד.

ארז ארד: לכן זה נקרא צוואר בקבוק.

ארז ארד: זה עוד יותר צר, ושם יש החמרות נוספות מה מותר ומה אסור לעשות שם.

וליד טאהא: זה משמש את בעלי החיים למעבר או יש שם הזדמנות גם לארוב להם?

ארז ארד: אני מקווה שלא.

וליד טאהא: אתה מקווה, גם אני מקווה.

ארז ארד: בנחל נרבתא יש בהחלט מעבר של בעלי חיים.

ארז ארד: בעניין הגריעה, אכן בתמ"א 1 יש הגבלה בעניין הגריעה, והיקף השטחים שניתן לשנות את ייעודם מוגדרים עד 15%.

ארז ארד: 7% באישור של ועדה מחוזית, ומעל זה באישור של המועצה הארצית, כמו שאילן אמר, על החלק הגבוה.

וליד טאהא: רגע, תגיד שוב: עד?

ארז ארד: עד 7% ברגע שגורעים, וזה במצטבר.

וליד טאהא: מצטבר מאיפה?

ארז ארד: מתוך אותה חלקת יער שהוגדרה - - -

וליד טאהא: מי הגדיר אותה?

וליד טאהא: נניח על האזור ההוא, מאיפה מוגדרת חלקת יער?

וליד טאהא: מאיפה עד איפה?

ארז ארד: בתמ"א 1 הוגדרו שטחי היערות.

ארז ארד: באזור הזה יש גם שטחי יערות וגם שטחים חקלאיים.

ארז ארד: אני לא מדבר כרגע על חקלאים.

וליד טאהא: מאיפה עד איפה?

וליד טאהא: נניח, ממגידו עד איפה?

ארז ארד: לא, לא.

ארז ארד: האזור הזה הוא האזור שתחום בין כביש 65 מצפון לבין חריש מדרום, ובצד מזרח בשיפולים שיורדים לכיוון ברטעה ובכביש 6 מצד מערב, פחות או יותר.

ארז ארד: זאת לא הגדרה מדויקת מה שאמרתי כרגע.

ארז ארד: מוכרזים שם יערות וכשגורעים מהם אפשר לגרוע באישור המחוזי עד 7% ובאישור המועצה הארצית עד 15%.

וליד טאהא: מכל השטח המוגדר, 7% במועצה המחוזית?

ארז ארד: כן.

ארז ארד: בשביל מעל 7% צריך את הארצית.

וליד טאהא: כדי להגיע ל-15% צריך את הארצית.

ארז ארד: בהחלט.

וליד טאהא: אבל לוועדה עצמה יש סמכות לגרוע 7%?

ארז ארד: למחוזית.

וליד טאהא: נותנים להם סמכות מחוזית.

וליד טאהא: מה זה סמכויות מיוחדות?

וליד טאהא: לעשות אותם כמוך, מחוזית.

ארז ארד: כבוד היושב-ראש, אם בתוך 5,000 דונם שאילן מדבר עליהם כבר אין מטר של יער - -

וליד טאהא: אז כבר גרעו אותו, אתה אומר.

ארז ארד: זה כבר מזמן ירד.

ארז ארד: זה עוד לפני שתמ"א1 נחתמה.

ארז ארד: כשבנו את חריש גמרו את היער.

וליד טאהא: כמה גרעו?

ארז ארד: אני לא יודע.

ארז ארד: 5,000 דונם.

וליד טאהא: אתה צריך לדעת, אתה החברה להגנת הטבע.

ארז ארד: 5,000 דונם.

ארז ארד: אבל להגיד אם הכול היה יער אני לא יודע להגיד.

וליד טאהא: זה נגרע עם חריש או לפני חריש?

ארז ארד: חריש היא - - - היה שם שטח טבעי לפני חריש.

אילן טייכמן: 5,000 דונם של חריש היו פעם שטח טבעי אבל הם הוגדרו גם בתכנית המחוזית לפיתוח.

אילן טייכמן: ברובם הגדול כשה

אילן טייכמן: תחלנו את חריש הם היו מוגדרים בתכנית המתאר המחוזית.

וליד טאהא: בוועדה המחוזית של חריש?

אילן טייכמן: מחוזית חיפה.

אילן טייכמן: אני מדבר כרגע על התכנון של ועדה מחוזית חיפה.

אילן טייכמן: השטח של חריש ברובו הגדול היה כבר מיועד לפיתוח לפני 20 שנה.

אילן טייכמן: התכנית אושרה מאוחר יותר אבל הוא סומן לפיתוח.

אילן טייכמן: גם בתמ"א35 אגב.

וליד טאהא: אני מוכרח לומר שבאופן אישי לא הבנתי עד הסוף את כל העניין של יערות וגריעות.

אילן טייכמן: אני רוצה להדגיש - -

וליד טאהא: דווקא עניתי לארז, לא לך.

וליד טאהא: אתה היית צריך לבוא עם מספרים מוצקים יותר.

ארז ארד: בדיון הקודם אמרת שתצאו לסיור.

ארז ארד: בשמחה.

וליד טאהא: ואם נצא נמדוד ברגל את השטחים?

ארז ארד: נעמוד במקום אחד ונראה איפה היערות.

וליד טאהא: חבר הכנסת אוסאמה סעדי, בבקשה.

אורית סטרוק: אפשר לפני כן לשאול לגבי ניהול הדיון?

אורית סטרוק: תהיה הקראה והסתייגויות?

אורית סטרוק: מה התכנית?

וליד טאהא: אם נגיע לזמן ההקראה נעשה הקראה.

אורית סטרוק: אתה לא יכול להגיד עכשיו?

וליד טאהא: זה תלוי בדיון.

אורית סטרוק: הסתייגויות יהיו היום?

וליד טאהא: אפשר להגיש כל הזמן הסתייגויות.

אורית סטרוק: לא להגיש, לדון.

וליד טאהא: לדון בהסתייגויות?

וליד טאהא: נראה.

אורית סטרוק: אני רוצה לדעת כי אני רוצה לתכנן את הזמן שלי.

וליד טאהא: הוועדה לא פועלת לפי הזמן שלך, היא פועלת לפי התנהלות הדיון.

וליד טאהא: היא גם לא פועלת לפי הזמן שלי.

אורית סטרוק: סוד כמוס לחמור ולסוס.

אורית סטרוק: בסדר.

וליד טאהא: תודה.

וליד טאהא: חבר הכנסת אוסאמה סעדי, בבקשה.

אוסאמה סעדי: תודה, אדוני היושב-ראש, אנחנו חושבים, והבענו את זה גם בישיבה הקודמת – וגם ראשי המועצות שהשתתפו כאן – היה כאן מודר יונס, ראש מועצת ערערה, והוא ראש הוועד הארצי לרשויות הערביות.

וליד טאהא: מודר יונס, ראש מועצה מקומית ערערה ויו"ר ועד ראשי הרשויות, נמצא איתנו בזום?

וליד טאהא: הוא לא נמצא.

אוסאמה סעדי: היה כבהא וגם עורך דין תאופיק ג'בארין שמייצג את היישובים מייסר ואום אל קטאף.

אוסאמה סעדי: ואני באמת סבור שאין צורך בוועדה מיוחדת לחריש.

אוסאמה סעדי: אין מצב כזה היום שבאף מקום בתוך המדינה יש ועדה מיוחדת חוץ מאשר בחריש.

אוסאמה סעדי: נתנו לה פעם ראשונה, נתנו לה הארכה שנייה – ואני גם לא בטוח בנוסח החוק הקיים שלא יבואו, אדוני היושב-ראש- -

וליד טאהא: ויבקשו עוד אורכה.

אוסאמה סעדי: קיצרתם את זה משלוש שנים ל-26 חודשים אז אני לא בטוח שהם לא יבואו ויגידו, אנחנו עכשיו מתפתחים, צריך עוד.

אוסאמה סעדי: אין.

אוסאמה סעדי: זאת תהיה לפחות אחת ההסתייגויות שלנו לחילופי חילופי חילופין שזאת תהיה הארכה אחרונה.

וליד טאהא: גם בפעם הקודמת נאמר שזאת תהיה הפעם האחרונה.

וליד טאהא: אז מה?

אוסאמה סעדי: אבל שזה יהיה בנוסח.

וליד טאהא: אז יתקנו את הנוסח.

אוסאמה סעדי: בסדר, תמיד אפשר לתקן.

וליד טאהא: אם ירצו לבקש אפשר.

אוסאמה סעדי: נכון, תמיד אפשר.

אוסאמה סעדי: אבל אני באמת סבור שלא צריך.

אוסאמה סעדי: היום חריש קיימת, יש תכניות, והכול מאושר.

אוסאמה סעדי: אמרת נכון שזה לא קשור לדיון אבל בכל זאת חשוב להזכיר: ברגע שאנחנו מדברים על התמונה הכוללת – חריש הולכת ומתרחבת על חשבון היישובים הערביים הסמוכים.

אוסאמה סעדי: עכשיו יש 2,400 דונם.

אוסאמה סעדי: אתה יודע את זה, אדוני היושב-ראש, ואני רוצה שכולם ידעו: זה יגיע עד הכביש הראשי של ברטעה-ערערה, ותהיה כניסה נוספת מתוך הכביש לא רק מהכניסה הראשית של בקעה אל גרבייה, אלא תהיה כניסה מהכביש הזה בצומת כפר קרע כשעולים מערערה לברטעה.

אוסאמה סעדי: איך זה לא יפגע?

אוסאמה סעדי: אנחנו יודעים איזו צפיפות יש שם ואיזה פקקים יש שם.

אוסאמה סעדי: אז, בוודאי, שזה על חשבונם.

אוסאמה סעדי: כאשר שרת הפנים ממהרת לחתום על צו להרחבת שיפוט, ובאותו זמן היא מבטלת ישיבה של המועצה בעניין כפר קרע ובתכנית המוצעת של כפר קרע והרכבת, בוודאי שזה יהיה על חשבון כפר קרע.

אוסאמה סעדי: לכן אל תטעו ותגידו שזה בסדר, וזה לא על חשבון.

אוסאמה סעדי: אתם רוצים לפתח את זה ולהגיע ל-100,000 ול-200,000, ואני שמעתי את שר השיכון הקודם שדיבר על 250 אלף.

אוסאמה סעדי: הוא אמר את זה שלשום במליאה שהוא רוצה להרחיב, וזה אתגר ציוני גם בגליל.

וליד טאהא: מי זה הוא?

אוסאמה סעדי: גלנט.

אוסאמה סעדי: שר השיכון הקודם.

אוסאמה סעדי: הוא אמר את זה לפני יומיים במליאה.

שרון רופא אופיר: שהיה.

אוסאמה סעדי: אמרתי – שר השיכון שהיה.

וליד טאהא: הוא היה שר חינוך, לפי מיטב זכרוני.

שרון רופא אופיר: גם שר שיכון הוא היה.

וליד טאהא: כבר אי אפשר לזכור.

וליד טאהא: מתחלפים יותר מדי.

שרון רופא אופיר: הוא בכל - - - כשהוא היה.

אוסאמה סעדי: אבל כשהוא דיבר על משגב ועל התרחבות ועל "הערבים משתלטים על הגליל", אז גם פה.

אוסאמה סעדי: אני שמעתי אותו והוא היה בחריש.

אוסאמה סעדי: אז איך לא נתנגד לזה?

אוסאמה סעדי: זה הדבר הטבעי והמובן מאליו שכל היישובים הסמוכים וכל האזרחים הערבים באזור יתנגדו לו.

אוסאמה סעדי: העובדה היא שהוועדה לא נהגה בצורה ראויה ונאותה.

אוסאמה סעדי: להפך, אותם נציגים ומשקיפים לא הוזמנו לוועדה.

וליד טאהא: לא מונו בכלל כדי להזמין.

אוסאמה סעדי: לא מונו.

וליד טאהא: מזמינים כאשר ממנים.

וליד טאהא: הם לא מונו בכלל.

אוסאמה סעדי: זה יותר חמור.

אוסאמה סעדי: אז אני מבין שיש סעיף מוצע ויש תיקון שלא יהיה תוקף להחלטות.

וליד טאהא: נכון.

אוסאמה סעדי: כמובן, זה צעד נכון ומבורך.

אוסאמה סעדי: אבל אחת מההסתייגויות שנגיש היא שצריך לעגן שבינתיים יש רק חבר אחד מהרשות הגובלת מנשה.

אוסאמה סעדי: במנשה יש מייסר ואום אל קטאף, אבל לא בטוח שמועצה אזורית מנשה תבחר אחד את אחד הנציגים מקטאף או ממייסר.

אוסאמה סעדי: היא יכולה לבחור כל נציג.

אוסאמה סעדי: לכן אני מבקש לאור כל ההיסטוריה והחשש המוצדק של הרשויות הסמוכות, לא רק הגובלות – גם ברטעה שהיא חלק ממועצת בסמה - -

אחמד מלחם: גם ועדת עירון גובלת.

אוסאמה סעדי: גם עירון, גם ערערה – שיהיו מהם חברים, לא משקיפים.

אוסאמה סעדי: כי משקיף יכול לבוא אבל אין לו זכות הצבעה.

וליד טאהא: יש נציג אחד ושני משקיפים.

אוסאמה סעדי: אבל יש נציג אחד של מועצה אזורית מנשה, אדוני.

וליד טאהא: לא, לא, זה לא מוגדר נציג של ועדה.

וליד טאהא: איך הוא ייראה אפשר להגדיר, אנחנו לא רוצים סתם נציג.

וליד טאהא: אנחנו רוצים נציג בקי בתכנון ובנייה שיבין על מה מדובר.

אוסאמה סעדי: היום מדברים על שני משקיפים וחבר של רשות גובלת.

אוסאמה סעדי: היישובים הערביים הם לא רשות גובלת, הם רשות סמוכה.

וליד טאהא: לא, לא - -

אוסאמה סעדי: תשאל את - -

וליד טאהא: אני לא צריך לשאול.

וליד טאהא: אני מטפל בזה.

תומר רוזנר: חבר הכנסת סעדי, מועצה אזורית בסמה לא גובלת?

אוסאמה סעדי: היא סומכת, לא גובלת.

וליד טאהא: זה לא המונח הנכון.

וליד טאהא: הנציג צריך להיות אדם בקי בתכנון, שאחריות התכנון בכל היישובים מסביב היא שלו.

וליד טאהא: "גובלת וסומכת" זה לא קריטריון מבחינתי.

אוסאמה סעדי: אני מסכים איתך שהוא צריך להיות בקי בתכנון.

וליד טאהא: יש ועדת תכנון מרחבית שחולשת על כל היישובים, ומשם יכול לבוא אדם שהוא בקי בכל הנושאים ובכל היישובים והוא יכול להיות אחלה נציג.

אחמד מלחם: אנחנו לא רוצים נציגים, אנחנו רוצים לבטל את הוועדה.

וליד טאהא: זה משהו אחר.

וליד טאהא: גם החברה להגנת הטבע דרשה אותו דבר.

וליד טאהא: זה בסדר, זה משהו אחר.

אוסאמה סעדי: זה שאנחנו והרט"ג באותו צד זה משהו.

אורית סטרוק: אתה תשנה את החוק שזה יהיה סמוכה ולא גובלת?

וליד טאהא: אני לא משנה כלום.

וליד טאהא: אני רוצה לעשות עבודה מקצועית.

וליד טאהא: הרי החוק הקודם נרמס, את מבינה את זה.

וליד טאהא: הוא לא קוים.

וליד טאהא: אז עכשיו רוצים לעשות משהו כדי לעזור להם להתנהל מקצועית.

אורית סטרוק: אני שואלת על מה שתומר העיר לגבי "גובלת" ו"סמוכה".

וליד טאהא: זאת לא קריטריון מחייב, זה לא תורה מהר סיני.

וליד טאהא: אפשר לעדכן.

וליד טאהא: אנחנו פה כדי לדון בחוקים במדינת ישראל.

וליד טאהא: איזה פלא שאנחנו עושים את זה?

וליד טאהא: אז מה שהיה בפעם הקודמת יכול להיות אחרת היום.

וליד טאהא: מה הקטע?

אורית סטרוק: אני רק הסברתי.

וליד טאהא: אז אני עניתי.

וליד טאהא: אנחנו רוצים לעזור להם בניסוחים כדי שיעשו עבודה מקצועית.

אורית סטרוק: - - - חוק

וליד טאהא: חברת הכנסת אורית סטרוק, תודה רבה.

וליד טאהא: אני רוצה לעבור לזום.

אוסאמה סעדי: לא סיימתי, אדוני.

וליד טאהא: לא סיימת, אוסאמה?

וליד טאהא: תתכנס.

וליד טאהא: חברת הכנסת סטרוק נכנסה לך לדברים.

וליד טאהא: היא אוהבת להשתמש במונחים "אתה הולך לשנות".

וליד טאהא: חס ושלום.

אוסאמה סעדי: אסור לשנות.

אוסאמה סעדי: אבל להם מותר לשנות.

וליד טאהא: חס ושלום.

וליד טאהא: חלילה וחס.

אוסאמה סעדי: המינוח הנכון - -

וליד טאהא: חלילה וחס.

אורית סטרוק: - - - כי כרגע זה לא בתוך הנוסח.

וליד טאהא: חלילה וחס.

וליד טאהא: תמשיך, אוסאמה.

אוסאמה סעדי: כבוד היושב ראש, המינוח הנכון הוא: להם מותר לשנות, לך אסור לשנות.

וליד טאהא: אני צריך לבדוק את זה.

וליד טאהא: אני לא יכול להגיד את זה.

וליד טאהא: אני צריך לבדוק אם זה נכון.

וליד טאהא: זה מחייב הגשת הצעה לוועדת חקירה פרלמנטרית.

אורית סטרוק: מותר לך לשנות - - - אתה מתכוון לשנות את - - -

וליד טאהא: - - אם אתה תגיש אותה אני אתמוך בעניין הזה ספציפית.

אורית סטרוק: אתה הולך לשנות לא את נוסח החוק הזה - -

וליד טאהא: סיימנו עם ההערה שלך.

וליד טאהא: עכשיו אוסאמה ממשיך לדבר.

אוסאמה סעדי: לכן, אדוני היושב-ראש, כדי להבטיח לא רק מקצועית ותכנונית, אלא גם חשוב לשמוע את הנציגים של היישובים הסמוכים ושל היישובים הגבוליים.

אוסאמה סעדי: חשוב מאוד שבוועדה הזאת יישמע קולם של התושבים של היישובים הסמוכים.

אוסאמה סעדי: לכן הם צריכים להיות חברים, ואתם צריכים להיות מעוניינים שיבואו וישמיעו, ולא כמו פעם שעברה שאפילו לא מונו ולא הזמנתם אותם.

וליד טאהא: חבר הכנסת אוסאמה סעדי, תתכנס וסכם, בבקשה.

אוסאמה סעדי: עוד נושא, אדוני היושב-ראש, יש שינוי גם בסעיף 3 לגבי הוועדה שיכולה לאשר.

אוסאמה סעדי: הוועדה המיוחדת ניסתה לעשות מחטף לפני כמה ימים.

אוסאמה סעדי: היא הגישה תכנית למסוף תחבורה רק לפני כמה ימים.

וליד טאהא: אין לה מנדט.

וליד טאהא: מה זה לפני כמה ימים?

אוסאמה סעדי: זה היה ממש לפני שבוע.

וליד טאהא: לפני שפקע התוקף?

אוסאמה סעדי: לפני שהתוקף פקע.

וליד טאהא: היא יכולה לעשות את זה לפני שהתוקף פקע.

אוסאמה סעדי: צריך לציין שיש לאזרחים מאום אל קטאף קרקעות בתחום השיפוט של חריש.

אוסאמה סעדי: הם יכולים לעשות הכול ולהשפיע על זה לא רק על-ידי אישור תכניות חדשות.

אוסאמה סעדי: הרי עכשיו הורדתם בתיקון שאסור לאשר תכניות חדשות.

אוסאמה סעדי: זה בסדר.

אוסאמה סעדי: אבל בתוך התכניות הקיימות החלות הם יכולים לשנות את הייעוד בחקלאות, ביערות, וזה בוודאי משנה גם בנוגע ליישובים הגובלים.

אוסאמה סעדי: לכן מכיוון שאנחנו מתנגדים וחושבים שלא צריך להאריך את הוועדה אפילו לא ביום אחד.

אוסאמה סעדי: יש ועדה מחוזית והם יכולים להתנהג כמו כל יישוב אחר.

אוסאמה סעדי: לא יכול להיות דין לחריש ולאום-אל-פאחם אין בכלל הפריבילגיה הזאת.

אוסאמה סעדי: לכן אני מבקש, אדוני היושב-ראש, לקבוע לנו זמן להגיש הסתייגויות ולקבוע ישיבה לנמק את ההסתייגויות ולהצביע.

אוסאמה סעדי: אני חוזר על הדבר האחרון – חלק בכלל לא יודע ורק מדבר על חריש כמפעל ציוני.

אוסאמה סעדי: אבל בואו נראה בשטח.

אוסאמה סעדי: לכן אני חוזר על מה שאמרת בישיבה הקודמת, שהוועדה תצא לסיור בחריש וביישובים הסמוכים.

וליד טאהא: תודה רבה, חבר הכנסת אוסאמה סעדי.

וליד טאהא: יצחק קשת, ראש המועצה המקומית, רוצה לומר משהו?

יצחק קשת: בהחלט.

יצחק קשת: תודה רבה לכל החברים.

יצחק קשת: אני מאוד שמח מהישיבה הנוכחית שהדברים נאמרים בצורה עניינית יותר וממוקדת בנושא ועדה המיוחדת לתכנון ובנייה של חריש.

יצחק קשת: אני אדגיש את הדברים שנאמרו כבר.

יצחק קשת: סך הכול המטרה היא לא לדבר על דונמים חדשים שניתנו לעיר חריש, אלא אנחנו מדברים על מרחב התכנון הנוכחי כדי להשלים את הפיתוח של העיר במסגרת מה שניתן לנו.

יצחק קשת: אני אגיד לכם יותר מזה:

יצחק קשת: אני עצמי לא מעוניין להרחיב את העיר עכשיו בעוד יחידות דיור.

יצחק קשת: גם האינטרס שלנו הוא לא להגדיל את העיר ולפתח עוד ועוד - -

וליד טאהא: אבל בתוך העיר יש ויכוח מסוג אחר, אז אל תביא אותו הנה לוועדה.

וליד טאהא: אתה מדבר על נושא שיש לגביו ויכוח מסוג אחר.

יצחק קשת: נכון.

יצחק קשת: אבל אני רוצה להציג את החששות של מי שחושש.

וליד טאהא: אבל אני רוצה להתמקד במשהו:

וליד טאהא: למה יש קשר שבור בינך לבין השכנים שלך?

וליד טאהא: למה יש להם ספקות וחששות?

וליד טאהא: למה אין קשר ישיר?

וליד טאהא: למה אתם לא עושים יחד לטובת הסביבה, התחבורה, הטבע, החורשות, הקיום?

וליד טאהא: למה לא? איפה הבעיה?

וליד טאהא: למה מישהו צריך להרגיש שזה בא על חשבונו?

יצחק קשת: גם בדיון הקודם שנייה אחרי שיצאנו מהדלת כל השיח היה אחר.

יצחק קשת: כשמגיעים לוועדה - -

וליד טאהא: הם עושים הצגות רק מולנו?

וליד טאהא: הם מתחילים להיות כמו חברי הכנסת?

יצחק קשת: אתה יודע איך זה.

יצחק קשת: אבל אנחנו יודעים לדבר.

יצחק קשת: אני זרקתי כמה אמירות אבל הבנתי אחר כך מאיזה נקודה כל אחד דיבר.

יצחק קשת: המטרה שלנו היא חד-משמעית לעשות שיתוף פעולה.

יצחק קשת: יותר מזה: אפשר לייצר שיתופי פעולה.

יצחק קשת: לא חסרים דרכים לעשות שיתופי פעולה.

יצחק קשת: כל אחד מביא את היתרונות שלו למקום הזה.

וליד טאהא: אתה מתכנן נושאים לשיתוף פעולה או יש רק רעיונות באוויר?

יצחק קשת: אני יכול להגיד מה הרעיונות שעלו.

וליד טאהא: פרקטית אתה עושה משהו?

קריאה: הכול דיבורים.

יצחק קשת: פרקטית היו לנו כמה שיחות.

יצחק קשת: בעבר אני עם כל ראשי הרשויות, כולל בסמה, כולל כפר קרע.

יצחק קשת: אנחנו נפגשנו עם כולם ואנחנו בקשר איתם.

יצחק קשת: זה לא שזה לא קרה.

יצחק קשת: ודאי שבשביל לייצר פרויקט לאומי כזה שכולל כמה רשויות זה לא יכול להיגמר ברמה שלנו.

יצחק קשת: צריך שילוב של ממשלת ישראל שתדחוף את העניין הזה ותייצר תהליכים שיפשטו את התהליך כי זה מאוד מורכב, כמו שאתם יודעים.

יצחק קשת: אם יש באמת רוח גבית לטובת העניין כמו שאני מרגיש אפשר גם להגיע לתוצאות.

יצחק קשת: בסופו של דבר כולם בלי יוצא מן הכלל ירוויחו מהסיפור הזה.

יצחק קשת: כל התשתיות של כל הסביבה היום משודרגות; קיימים מחלפים, הכבישים מתרחבים, מגיעה אוכלוסייה עם כוח קנייה מאוד חזק, וכל האוכלוסייה מסביב מרוויחה מזה, ובטח ברטעה שהיא המרוויחה הגדולה מהסיפור הזה.

אחמד מלחם: לכן הייתה כתבה לפני יומיים - -

וליד טאהא: אחמד, זה לא העניין של ראש המועצה.

וליד טאהא: הייתה כתבה סטיגמתית.

וליד טאהא: מנסים ליירט את האפשרות.

וליד טאהא: אבל הוא לא קשור לזה.

וליד טאהא: תמשיך.

יצחק קשת: נכון.

יצחק קשת: אבל הרבה מהתושבים מבלים וקונים.

יצחק קשת: בסופו של דבר זה "שלום כלכלי" – זה ביטוי נפוץ.

אוסאמה סעדי: שלום כלכלי עם כיבוש אנחנו לא רוצים.

שרון רופא אופיר: איזה כיבוש?

אורית סטרוק: איזה כיבוש, של ואדי ערה?

קריאה: אנחנו לא כובשים.

אורית סטרוק: לא הבנתי - - -

וליד טאהא: תמשיך, בבקשה.

אורית סטרוק: אתה יודע מה זה כיבוש?

אוסאמה סעדי: יאיר לפיד אמר - - -

וליד טאהא: חברי הכנסת, אתם נכנסים עכשיו לדברים של ראש המועצה.

וליד טאהא: אל תיכנסו לדברים שלו.

וליד טאהא: הוא ישב בשקט שעה וחצי.

יצחק קשת: תודה רבה.

יצחק קשת: אני אומר שוב – יש נכונות, יש כוונה.

יצחק קשת: אם מישהו רוצה ליזום ולקדם אנחנו מוכנים וידנו מושטת לייצר שיתופי פעולה.

יצחק קשת: בסופו של דבר המטרה של כולנו לחיות פה בשקט ובשלום וכדי שלכולם יהיה טוב.

יצחק קשת: אין לנו מטרה לא ליישוב כזה ולא ליישוב אחר, אלא שלכולם יהיה טוב.

יצחק קשת: עינינו לא צרה עם אף אחד.

יצחק קשת: בסך הכול אנחנו רוצים להשלים את הפרויקט בנקודת המצב שאנחנו נמצאים בה שהיא קריטית לעיר הזאת כי היום העיר הזאת עובדת בלי אזורי תעסוקה ותעשייה, והיא חייבת את התמיכה הזאת כדי שנשלים את זה והיא תוכל לעמוד בצורה איתנה.

וליד טאהא: יצחק, אתה נבחרת או מונית?

יצחק קשת: נבחרתי בקדנציה שנייה.

וליד טאהא: בבחירות, לא במינוי.

יצחק קשת: בבחירות מקומיות, כן.

וליד טאהא: אני אשאל אותך שאלה יותר חשובה: למה הסכמת לפעילות לא ממש חוקית של הוועדה בקדנציה שהסתיימה?

יצחק קשת: למה לא חוקית?

וליד טאהא: כי לא היה מינוי נציג ולא היה מינוי של משקיפים והדבר נעשה בניגוד לחוק.

וליד טאהא: לא העלו את התכניות לאתרים.

וליד טאהא: למה היו צריכים לעורר את כל הדברים האלה?

וליד טאהא: זה חוסר ידע?

וליד טאהא: חוסר מקצועיות?

וליד טאהא: למה עשו את זה?

וליד טאהא: למה הסכמת שזה יקרה?

וליד טאהא: אתה יושב-ראש הוועדה?

יצחק קשת: אני לא יושב-ראש הוועדה.

יצחק קשת: אני גם לא אמור לייצג אותה אבל אני חבר בוועדה ואני יכול להגיד מה קורה שם.

יצחק קשת: אבל תצטרכו להאמין לי.

יצחק קשת: כל זה בנוי על אמון.

יצחק קשת: אפשר גם להוכיח את הדברים האלה.

יצחק קשת: אבל אני חייב להגיד דבר מאוד פשוט שלא נאמר בפעם הקודמת וצר לי על כך: הוועדה רובה ככולה מורכבת מנציגי משרדי הממשלה.

יצחק קשת: לכל נציגי הממשלה יש שם נציג.

יצחק קשת: זאת אפילו לא ועדה פוליטית, אלא ועדה מקצועית נבחרת.

יצחק קשת: אני הייתי באין-ספור דיונים - -

וליד טאהא: זה לא מסביר את חוסר מינוי נציג ומשקיפים.

וליד טאהא: אדרבה, זה יותר גרוע.

יצחק קשת: אני אענה לך: אני לפחות הייתי עד לכך שניתנה רשות לכל מי שרוצה לבוא, להציג את העמדה שלו ולדבר בצורה מלאה.

יצחק קשת: נתנו לכולם לדבר.

יצחק קשת: 99% מהוועדות פתוחות וכל אחד יכול להיכנס ולראות, הכול שקוף והכול פתוח.

יצחק קשת: אני יכול להגיד לכם שלמורת רוחי הרבה פעמים לא היה לנו נוח עם הסיפור הזה אבל הקפידו מאוד.

יצחק קשת: אני יכול להגיד שיש שם אנשים מקצועיים ומכובדים מאוד שלא נקטו שום עמדה לכאן או לכאן ועשו את עבודתם נאמנה.

יצחק קשת: חשוב גם להגיד את הדברים האלה כי סך הכול כבודם נפגע בעניין הזה.

יצחק קשת: לגבי זה שלא מונו נציגים – זאת בהחלט טעות.

יצחק קשת: לא הייתה לנו שום התנגדות לזה.

יצחק קשת: אני מבין שכמו שעכשיו מדברים יהיו משקיפים.

יצחק קשת: אין לנו התנגדות לזה.

יצחק קשת: אדרבה – שייכנסו וידברו וכל אחד יציג את העמדה שלו.

יצחק קשת: אנחנו מוכנים לזה בהחלט.

וליד טאהא: תודה רבה, ראש המועצה המקומית יצחק קשת.

קריאה: - - -

וליד טאהא: סליחה, אני אתן לך לדבר בהמשך.

וליד טאהא: אני רוצה לעבור לזום.

וליד טאהא: נמצא איתנו תאופיק ג'בארין.

וליד טאהא: אם לא – איימן אבו-ארקייה, בבקשה.

איימן אבו ארקייה: שלום לכולם, אני רוצה להודות לכם שאנחנו מצליחים להשמיע את הקול ואת הזעקה שלנו.

וליד טאהא: את מי אתה מייצג?

איימן אבו ארקייה: אני יושב-ראש הוועד המקומי של מייסר.

איימן אבו ארקייה: אנחנו גובלים עם חריש מדרום.

וליד טאהא: אתה חבר במועצה האזורית מנשה?

איימן אבו ארקייה: אני לא חבר, אני יושב-ראש ועד.

וליד טאהא: ועד מקומי שהמועצה האזורית שמייצגת אתכם זה מנשה.

איימן אבו ארקייה: אכן נכון.

קריאה: הוא חבר ועדת תכנון ובנייה של המועצה?

וליד טאהא: איזו מועצה?

קריאה: מנשה.

וליד טאהא: לא.

וליד טאהא: הוא מייצג את היישוב שלו.

וליד טאהא: אם הוא היה חבר הוא היה אומר.

וליד טאהא: אתה לא חבר ועדת תכנון מנשה, נכון?

איימן אבו ארקייה: אני גם חבר בוועדת התכנון מנשה אבל זה לא קשור לכובע שלי כיושב-ראש ועד מקומי במייסר.

איימן אבו ארקייה: אני בא להציג את הדברים שכואבים לנו במייסר כתוצאה מהתנהלות הוועדה המיוחדת של חריש.

וליד טאהא: תמשיך.

איימן אבו ארקייה: תודה רבה.

איימן אבו ארקייה: אני רוצה להפנות אתכם לכל הבעיות שיש לנו בגלל הניקוזים.

איימן אבו ארקייה: תוך 13 שנה הוועדה המיוחדת סגרה 90% מהשטחים הפתוחים בגבעה שעליה בנויה העיר שבהם חלחלו בעבר מי הגשמים.

וליד טאהא: מה זה סגרה, עשתה בנייה?

איימן אבו ארקייה: נכון.

איימן אבו ארקייה: היא השמישה 90% מהקרקעות שלה.

איימן אבו ארקייה: כל המומחים מזהירים מנזקי ההצפות שמאיימות על כל האזור, במיוחד על מייסר.

וליד טאהא: כדי שאני אבין, איימן, הייתה אפשרות למים לזרום בכל מיני כיוונים, ובגלל הבנייה הכול התנקז למקום אחד?

איימן אבו ארקייה: נכון.

איימן אבו ארקייה: ככה הם כיוונו אותם עם צנרת ניקוז לכיוון דרום, לכיוון מייסר.

וליד טאהא: צנרת ניקוז שלא מכילה את כל המים?

איימן אבו ארקייה: הפנו אותה לכיוון דרום אבל במקטע בין חריש לבין הנחל יש מרחק של קילומטר אחד שהמים זורמים בו.

איימן אבו ארקייה: יש לנו שטח תב"ע מאושרת לבנייה, ואנחנו לא מצליחים גם ככה להשתמש בזכות הקניינית באדמות האלה בגלל ההצפות האלה.

איימן אבו ארקייה: אני פניתי עם קשת – כולם אומרים "שיתוף פעולה" – אין בעיה – איפה שיתוף הפעולה הזה?

וליד טאהא: מי צריך לטפל בזה, רשות הניקוז, ועדת התכנון, ראשי רשויות?

מופיד מרעי: רשות הניקוז.

איימן אבו ארקייה: חריש עצמה עשתה את השינוי הטופוגרפי של העיר אז היא צריכה לקלוט את המים האלה ולהביא אותם עד הנחל.

איימן אבו ארקייה: היא עשתה את השינויים האלה.

וליד טאהא: אני בכל זאת שואל אותך, איימן, פניתם לרשות הניקוז?

איימן אבו ארקייה: פנינו לרשות הניקוז, והם אמרו שזה לא באחריותם.

איימן אבו ארקייה: בישיבה הקודמת משה כחלון דיבר והוא היה שותף בפגישה הזאת ואמר שיהיה מערך שיכין תכנית ויקלטו את המים האלה ויביאו אותם עד הנחל.

איימן אבו ארקייה: עד היום לא ראינו תכנית, לא שיתפו אותנו בהכנת התכנית ולא כלום.

איימן אבו ארקייה: אנחנו כאילו לא קיימים בשבילם.

וליד טאהא: המועצה האזורית מנשה שאתה חלק ממנה פעלה בכיוון?

וליד טאהא: הייתה בקשר עם מישהו?

איימן אבו ארקייה: אף אחד לא פנה.

איימן אבו ארקייה: כל פעם אנחנו מזכירים את זה, ועד עכשיו הדבר הזה לא בא - - - אני אפנה אתכם ליעל גרינוולד בעניין כתבה בכלכליסט מיום 30 בספטמבר 21'.

איימן אבו ארקייה: היא כתבה עד כמה הוועדה הזאת מתרשלת באכיפת ההוראות שנחתמות בתכניות שלהם.

וליד טאהא: על איזו ועדה היא דיברה?

איימן אבו ארקייה: על הוועדה המיוחדת של חריש.

וליד טאהא: זה תחום האחריות שלה בעניין הזה כדי להאשים אותה?

איימן אבו ארקייה: כן.

איימן אבו ארקייה: הכול באחריות הוועדה המיוחדת של חריש.

וליד טאהא: יכול להיות שהכול באחריות ראש המועצה המקומית.

וליד טאהא: למה הוועדה המחוזית חריש?

איימן אבו ארקייה: מי נותן להם את טופס 4 – אישור אכלוס?

איימן אבו ארקייה: מי אחראי לזה?

איימן אבו ארקייה: זאת הוועדה עצמה.

איימן אבו ארקייה: הוועדה היא זאת שנותנת את אישור האכלוס ואת כל הדברים האלה.

תומר רוזנר: מה הבעיה?

וליד טאהא: הבעיה היא ניקוז.

וליד טאהא: לא מסדירים את זה.

תומר רוזנר: מה זה קשור לטופס 4?

וליד טאהא: הקשר לטופס 4 זה שזה בנייה שמונעת זרימת מים למקומות אחרים.

וליד טאהא: זאת הכוונה שלו.

תומר רוזנר: הבנתי.

איימן אבו ארקייה: ההוראות של התכניות שמוגשות הן דברים שמחייבים את הביצוע.

איימן אבו ארקייה: אבל מי אוכף אותם?

איימן אבו ארקייה: איפה הוועדה במקום הזה?

איימן אבו ארקייה: למה היא לא אוכפת את הדברים שהיא חותמת עליהם ומאשרת אותם בתכניות האלה?

איימן אבו ארקייה: כל שנה אנחנו צריכים לטפל בדרכים שלנו.

וליד טאהא: מה זה לטפל בדרכים שלנו?

וליד טאהא: ברור שתטפלו.

וליד טאהא: אבל בעקבות מה?

וליד טאהא: בעקבות הצפות?

איימן אבו ארקייה: בעקבות הצפות.

וליד טאהא: מה זה עושה לדרכים שלכם?

וליד טאהא: זה מביא בוץ, אבנים?

וליד טאהא: מה זה עושה?

איימן אבו ארקייה: זה משאיר חלוקי הנחל.

איימן אבו ארקייה: זה מוציא את כל האדמה, ואז אתה נוסע על סלעים.

וליד טאהא: מה גודל השטח שצריך לעשות בו טיפול כדי לפתור את הבעיה?

איימן אבו ארקייה: כמעט קילומטר אחד.

וליד טאהא: קילומטר שצריך להוליך בו צנרת לניקוז?

איימן אבו ארקייה: כן, צריך להניח שם צנרת לניקוז שתוביל את המים מחריש עד לנחל.

וליד טאהא: איימן, תודה רבה.

וליד טאהא: ראש המועצה, רצית לענות?

איימן אבו ארקייה: יש לי עוד נקודה אחת.

וליד טאהא: תעשה את זה קצת מהר.

איימן אבו ארקייה: חריש עולה ב-100% על הקרקעות שלה, היא מתכננת ב-100% בתכנונים שלה את המסדרון האקולוגי.

איימן אבו ארקייה: היא לוקחת על חשבוננו, ואז לא נשאר מקום ליטול את זה מאדמות המדינה.

וליד טאהא: אנחנו מנסים להבין את הסוגיה הזאת.

וליד טאהא: אני מודה ומתוודה שעד עכשיו לא הבנתי כלום ממנה.

וליד טאהא: ננסה להבין.

איימן אבו ארקייה: ההרחבה הדרומית שעשתה חריש היא מגיעה כמעט עד הנחל.

איימן אבו ארקייה: המסדרון האקולוגי מונע מאתנו להשתמש באדמות שלנו ולהשאיר אותן ירוקות בלבד ואין מה לעשות איתם.

איימן אבו ארקייה: זה חל על התושבים ועל האדמות הפרטיות שלנו.

איימן אבו ארקייה: למה?

איימן אבו ארקייה: חריש מממשת 100% מהקרקעות שלה אז מאיפה יש מסדרון אקולוגי?

איימן אבו ארקייה: זה רק מהאדמות שלנו, האדמות של מייסר.

איימן אבו ארקייה: בנוסף לזה ההרחבה הדרומית של חריש שאישרו - -

וליד טאהא: אבל שם כבר יש מציאות של המסדרון הזה, זה לא משהו שצריך לתכנן.

איימן אבו ארקייה: אבל עדיין לא בנו, ואפשר לתקן את העוול שנעשה לתושבים.

איימן אבו ארקייה: אם הם מדברים על שיתוף פעולה זה שיתוף הפעולה שאני מצפה לו מהם.

וליד טאהא: באתם במגע עם ראש מועצת חריש?

איימן אבו ארקייה: אנחנו אף פעם לא הגענו אליו.

איימן אבו ארקייה: כל הזמן התנהלנו מול משה כחלון - -

וליד טאהא: למה?

וליד טאהא: קשה להגיע אליו פיזית?

איימן אבו ארקייה: קשה להגיע אליו בכלל.

וליד טאהא: לראש הממשלה לא קשה להגיע, אז למה אליו קשה?

איימן אבו ארקייה: עוד נקודה אחת, ברשותך: יש מסילת רכבת מנשה שהולכים לדון בה ב-21 בחודש.

איימן אבו ארקייה: ריבונו של עולם, אני רוצה להשמיע את הזעקה שלנו:

איימן אבו ארקייה: מדברים להביא רכבת שמסיעה חומרים מסוכנים ולהעביר אותם מעל הבתים שלנו כדי לשרת את חריש?

איימן אבו ארקייה: הם קוברים אותם 80-60 מטר באדמה.

איימן אבו ארקייה: אתה יודע למה?

איימן אבו ארקייה: כדי שלא יפגעו בחריש.

איימן אבו ארקייה: אבל מעל הבתים שלנו זה כן אפשרי.

וליד טאהא: לא הבנתי.

וליד טאהא: מאיפה מביאים חומרים מסוכנים?

איימן אבו ארקייה: מה, אנחנו לא אנשים?

איימן אבו ארקייה: אנחנו לא בני אדם?

איימן אבו ארקייה: לא כלום?

איימן אבו ארקייה: איך הדברים האלה נשמעים לכולם?

מוסי רז: מסילת הרכבת עוברת מעל מייסר ובמנהרה מתחת לחריש.

מוסי רז: כמו כביש 6.

וליד טאהא: אני לא מכיר את התכניות האלה.

איימן אבו ארקייה: זאת הוועדה המיוחדת הזאת - - -

וליד טאהא: מה הקשר לוועדה המיוחדת?

איימן אבו ארקייה: זה גם חלק מהתחום שלה.

וליד טאהא: לא, הנחת פסי רכבת קשורה לוועדה מיוחדת?

איימן אבו ארקייה: אולי זה קשור גם ליושב-ראש של חריש.

וליד טאהא: איימן, בקטע של התכנון ושל סמכויות התכנון אין קשר בין ועדת תכנון מחוזית או מקומית להנחת פסי רכבת.

וליד טאהא: זה מינהל התכנון.

וליד טאהא: אדון בני יסביר לנו את זה עוד מעט.

וליד טאהא: אבל זה לא הנושא של ועדת התכנון המחוזית או אחרת.

וליד טאהא: איימן, אני רוצה להודות לך.

איימן אבו ארקייה: רק, ברשותך, דבר אחד: ההמשך של כביש 6.

איימן אבו ארקייה: בהרחבה ההמשך שלו מאושר.

איימן אבו ארקייה: זה אושר גם על האדמות שלנו.

איימן אבו ארקייה: אנחנו כבר משלימים עם זה שהוא עובר דרך חלקות האדמות שלנו.

איימן אבו ארקייה: אבל אנחנו רוצים לראות את המשך התכנון שלו – האם הוא פוגע באדמות שלנו?

איימן אבו ארקייה: איפה הוא עובר מעל האדמות שלנו?

איימן אבו ארקייה: האם הוא עובר באדמות של חלקה 53?

וליד טאהא: למה אתה לא יודע?

וליד טאהא: אם יש כביש מתוכנן ומאושר למה אתה לא יודע?

איימן אבו ארקייה: אין לנו.

וליד טאהא: מה זה "אין לנו"?

איימן אבו ארקייה: שיציגו את זה.

וליד טאהא: מי יציג את זה?

וליד טאהא: זה לא קשור לוועדה.

וליד טאהא: אם יש שם תכנון של כביש אז צריך לדעת איפה זה עובר.

איימן אבו ארקייה: זה לא קשור לוועדה אבל אני מצפה מהוועדה לתת פתרונות תחבורה, סביבה ומכל שאר הבחינות.

וליד טאהא: תודה רבה, איימן.

וליד טאהא: השמעת את דעתך.

וליד טאהא: לגבי הנושא הראשון שאיימן העלה, אילן, אני קורא בכלכליסט, ואכן ב-30 בספטמבר 2021 הכותרת: "משרד השיכון התעלם מהנחיות הניקוז של עצמו, והשכנים של חריש הוצפו".

וליד טאהא: קראתי את הכתבה ולטענתם, יש גם בזבוז של 16 מיליון שקל על תיקון כשלים שלא נעשה.

וליד טאהא: אז אם היו 16 מיליון שקל, הקילומטר שהיה צריך להוליך בו ניקוז אפשר היה לעשות.

וליד טאהא: זאת טענה שכדאי לבדוק אותה ולראות איפה אתם לא עשיתם עבודה נכונה בעניין הקשר בין בנייה שמונעת חדירת מים לקרקע ואז המים צריכים לזרום במסלול מסוים, לבין הכשרת הדרך למים האלה.

וליד טאהא: כי המים לא יודעים לעשות את העבודה שאתה עושה אז הם רוצים לזרום.

וליד טאהא: אם לא עוזרים להם לזרום הם פוגעים בדרך באנשים.

וליד טאהא: יש פה משהו שאתה צריך להתייחס אליו אחרי שראש המועצה יגיד את מה שהוא רוצה להגיד, בבקשה.

יצחק קשת: אני אתייחס לנקודה לגבי הניקוז.

יצחק קשת: אנחנו בשיתוף פעולה עם משרד השיכון.

יצחק קשת: אנחנו התחלנו להעביר, ונשלים את זה גם, כ-11 מיליון שקלים לרשות הניקוז שרון כדי לפתור את כל הנקודות האלה.

וליד טאהא: הספציפי שהוא דיבר עליו?

יצחק קשת: כן.

יצחק קשת: הספציפי הזה.

וליד טאהא: אז מה הקטע של בזבוז של 16 מיליון?

וליד טאהא: היה לך פרויקט כזה והרשית שהוא ילך לאיבוד?

יצחק קשת: מהצד שלנו האחריות לביצוע היא לא שלנו.

יצחק קשת: אני אפילו לא יודע בדיוק מה הם עושים שם.

יצחק קשת: באחריותנו, בסופו של דבר, חלק מהתקציבים שמגיעים לעיר - -

וליד טאהא: יכול להיות שמשרד ממשלתי עושה עבודה בתחום הרשות שלך, ואתה לא יודע מה הוא עושה?

יצחק קשת: לא, שנייה.

וליד טאהא: תסביר.

יצחק קשת: פרויקט כמו חריש זה מגה פרויקט.

יצחק קשת: מחוברים אליו אין-ספור גורמים: גם תשתיות, גם מקורות – כל הגורמים האפשריים נמצאים בזה.

יצחק קשת: יש לנו בנושא של ניקוז - -

וליד טאהא: אבל התכנון הכולל לא צריך להיות תחתיך?

וליד טאהא: זאת הרשות שלך.

יצחק קשת: אנחנו נמצאים במקרו, לא בפרטים.

וליד טאהא: אני יכול לבוא ולעשות שכונה?

יצחק קשת: אם תעבור את כל המסלול אפשר לעשות בצורה מסודרת.

יצחק קשת: אנחנו העברנו כ-11 מיליון שקלים דרך משרד השיכון לרשות ניקוז שרון שאמורה לטפל בנקודה הזאת שאיימן העלה קודם.

יצחק קשת: אילן יידע להרחיב טוב ממני, לדעתי.

משה כחלון: אדוני, אפשר?

וליד טאהא: כן.

משה כחלון: אני מטפל ישירות בנושא הניקוז.

וליד טאהא: תזדהה לפרוטוקול, בבקשה.

וליד טאהא: הפרוטוקול לא מכיר אותך.

משה כחלון: לגבי זימון של נציג נוסף שהוחלט עליו ב-2018 – מצד אחד דובר על שני נציגים.

משה כחלון: הירוקים עשו פעילות מול משרד האוצר ומיד קיבלו זימונים.

משה כחלון: יש לי פה פרוטוקולים.

וליד טאהא: בדיון הקודם ניסיתי להביא אותך תמיד לנושא הספציפי של הדיון.

וליד טאהא: בפעם הקודמת לא הצלחתי מולך.

וליד טאהא: עכשיו אתה חוזר על אותו סגנון.

וליד טאהא: תתמקד בדיון – עזוב ירוקים, שחורים וצהובים.

וליד טאהא: תתמקד בשאלות שעלו כאן.

וליד טאהא: מה הקשר שלך לכשל של הניקוז?

משה כחלון: אין כשל בניקוז.

וליד טאהא: אתה אומר שהכול ורוד.

משה כחלון: הכול בשליטה.

וליד טאהא: וכולם מדברים שטויות.

משה כחלון: לא.

וליד טאהא: אלא?

משה כחלון: כל אחד מדבר מנהמת לבו.

משה כחלון: לכל אחד יש שאיפות ורצונות.

משה כחלון: משרד השיכון בונה פה עיר.

משה כחלון: אנחנו מתואמים על כל מטר אורך של תרומת העיר חריש - -

וליד טאהא: מה אתה אומר על ההצפות שהיישובים הסמוכים סובלים מהם?

משה כחלון: אני אגיע לזה.

משה כחלון: אני דיברתי עם הבחור שדיבר כרגע.

משה כחלון: אני בקשר איתו כבר יותר משבע שנים.

וליד טאהא: זה לא אישי.

וליד טאהא: תענה לי מקצועית.

משה כחלון: אני יושב פה עם חברים - - -

מופיד מרעי: מי אחראי לקילומטר הזה?

משה כחלון: אני בקשר איתו, והוא יודע את הפתרונות.

וליד טאהא: מה אתה אומר על מה שקראתי עכשיו מהכתבה?

משה כחלון: זה לא נכון.

וליד טאהא: הם סתם מקשקשים.

וליד טאהא: אתה אומר שאתה יודע הכול וכולם מדברים שטויות.

משה כחלון: לשמחתי, כן.

וליד טאהא: אבל במציאות זה לא בסדר, משה כחלון.

משה כחלון: אני אסביר לך, אדוני.

משה כחלון: אתה רוצה תשובה?

משה כחלון: תן לי חצי דקה.

וליד טאהא: תתרכז בתשובה.

משה כחלון: באותה נקודה שמדבר עליה האדון האחרון ומה שכתוב בכתבה הייתה נקודה בעייתית לא בגלל הוועדה ולא בגלל חריש.

משה כחלון: הייתה עבודה בצומת נרבתא של הכפר מייסר על עבודות פיתוח.

משה כחלון: נזרקה שם הרבה פסולת ודברים לא רצויים בתוך הוואדי, והיה גשם וזה הוצף.

משה כחלון: במשרד השיכון ובוועדה פעלנו מידית להביא תקציב ולנקות את כל הנחל, מה שרשות הניקוז צריכה לעשות.

וליד טאהא: אתה אומר שלא צריך להוליך שם צנרת ולא בטיח.

וליד טאהא: המסר הוא שאם לא יזרקו שם פסולת הכול בסדר.

וליד טאהא: זה מה שאתה אומר?

משה כחלון: לא אמרתי.

משה כחלון: נקודה אחרונה שהוא העלה היא בשטח של קרן קיימת.

משה כחלון: אנחנו בשיתוף הוועדה, משרד השיכון, קרן קיימת והכפר מייסר פועלים יחד לנקז את זה בצורה הכי מסודרת לוואדי.

משה כחלון: היות שמתוכנן כביש 611 אנחנו מחכים לראות את התכנון הסופי שלו ומאיזו נקודה להתחיל משם עד הוואדי.

וליד טאהא: ראש המועצה, יש לך תכניות לפתור את הבעיה חוץ מדיבורים?

משה כחלון: אני - - -

וליד טאהא: זהו, סיימנו.

וליד טאהא: תודה.

וליד טאהא: אתה מדבר באופן כללי מאוד.

משה כחלון: לא נוח לך לשמוע אותי כבר הרבה זמן.

משה כחלון: חבל.

וליד טאהא: תודה.

משה כחלון: תרוויח ממני.

משה כחלון: אני עובד שם 26 שנה.

וליד טאהא: אבל במקום להתרכז במתן תשובה עניינית אתה מתחיל להתעסק ביחסי ציבור - -

מופיד מרעי: לא נכון.

וליד טאהא: - - את מי אתה מכיר, עם מי אתה מדבר ועם מי אתה לא מדבר – זה לא מעניין את הוועדה.

מופיד מרעי: אני פותר איתם יחד את הבעיות.

וליד טאהא: הצבנו על השולחן סוגיות לטיפול.

מופיד מרעי: הקילומטר הזה הוא בתחום השיפוט שלו?

וליד טאהא: זאת לא התשובה שלו.

וליד טאהא: מה הקשר שלו, מופיד?

וליד טאהא: יושב פה ראש המועצה, יושבים פה ממינהל התכנון, יושב פה נציג משרד השיכון שהטענות הופנו אליו, לא למשה כחלון.

משה כחלון: המועצה לא קשורה לזה, הוועדה קשורה לזה ומטפלת בזה 24/7.

וליד טאהא: משה כחלון, המועצה קשורה לכל ההתנהלות - -

משה כחלון: נכון.

וליד טאהא: רגע, אל תגיד לי מה נכון ומה לא.

וליד טאהא: אני אומר את זה לא כדי שתחזק אותי.

וליד טאהא: המועצה קשורה לכל מה שקשור.

וליד טאהא: היא בטוחה בסביבתה היא צריכה לנהל גם יחסים סבירים עם הסביבה שלה, לאפשר לעצמה לחיות, לאפשר לאחרים לחיות.

וליד טאהא: היא קשורה בכול.

וליד טאהא: ומי שאחראי לא רק מוניציפלית, אלא גם חברתית וערכית, על כל הנושא הזה הוא ראש המועצה.

וליד טאהא: אני מבין שאתה, כנראה, מחובר רגשית למקום אבל מה לעשות – תחום האחריות לא כולו עליך.

וליד טאהא: ליישובים יש כתובות.

וליד טאהא: ראש המועצה הוא כתובת.

משה כחלון: כשיש לעלי בעיה בכפר הוא פונה למשה כחלון, הוא לא פונה לראש מועצה; כשיש בעיה לכפר מייסר מרימים טלפון למשה כחלון לפתור.

וליד טאהא: בסדר, אני גם אתחיל להרים אליך טלפון.

משה כחלון: האינפורמציה שאני נותן לך היא הכי נכונה.

משה כחלון: זה רק דרכי.

אוסאמה סעדי: וליד, יש לי הצעה: במקום ועדה מיוחדת – ועדת משה כחלון.

וליד טאהא: משה, אני חבר בוועדה?

משה כחלון: לא.

משה כחלון: זאת הזכות שלי, שאני לא חבר.

וליד טאהא: זאת הזכות?

משה כחלון: אני לא מושפע מהמקרו.

וליד טאהא: אתה רוצה להיות חבר?

משה כחלון: לא.

וליד טאהא: אתה אומר – בלי שאתה חבר אתה עושה מה שאתה רוצה.

וליד טאהא: אז למה להיות חבר?

משה כחלון: אני לא עושה מה שאני רוצה.

משה כחלון: ממש לא.

משה כחלון: אצלי ברכב יש לי קופסה קטנה שקניתי שהיא מלאה מספרים.

משה כחלון: יש המון אנשים שרוצים לחתוך סרטים - - -

וליד טאהא: תודה רבה, משה כחלון number 1.

וליד טאהא: היינו צריכים לשמוע את אילן ואת בנימין ארביב ממנהל התכנון שיושב בשקט וצוחק לו.

וליד טאהא: הוא צריך לתת תשובות על פסי הרכבת ועל התשתיות המתוכננות באזור.

וליד טאהא: אני רוצה לקבל את ההסתייגויות של חברי הכנסת לדיון הבא שיהיה האחרון בנושא, כנראה.

וליד טאהא: רצינו לסיים את זה היום אבל לא הסתיים.

וליד טאהא: יש פה גם מפה שאילן הניח אז נעשה את זה גם בתחילת הדיון הבא.

וליד טאהא: הדיון הבא יהיה הסתייגויות והצבעות.

וליד טאהא: תודה רבה לכולם, הישיבה נעולה.